Сув билан озиш мумкинми?\nУшбу саволга жавоб бор албатта. Парҳезшунос олимлар аллақачон сув билан ортиқча вазндан қутулиш мумкинлигини амалда исботлаб беришган. Сув ёрдамида озишни истаганлар ва ундан тўғри фойдаланишни билишга интилувчи мухлисларимизга ушбу тавсиялар қизиқ бўлади деган умиддамиз.\nЕгулик ўрнига сув. Сув очликни қондиради, аниқроғи чанқоқни. Баъзан киши чанқаётганини ёки оч қолаётганини адаштириб юбораркан. Бунга мияда ёнма-ён жойлашган ана шу икки сезгига жавоб берадиган толалар сабабчи бўлади. Шунинг учун биз тез-тез сув ичиш ўрнига бирор нима тамадди қилиб оламиз.\nХулоса: агар оч қолганингизни сезсангиз, аввал ярим стакан сув ичиб, бироз кутинг. Шундан кейин ҳам сизни очлик безовта қилса демак овқатланиш вақти келган.\nТерини ёшартиради. Терининг ёш кўриниши ва ажин тушмаслиги учун организмда коллаген ва оқсиллар етарли бўлиши кераклигини кўпчилик билса керак, баъзан озаётган хонимлар осилиб қолган теридан шикоят қилишади. Юқорида айтганимиздек, агар сиз сувни тўғри истеъмол қилсангиз, унда бундай муаммога дуч келмаслигингиз аниқ.\nХулоса: вазни қарийб 100 кг.га тенг аёлларга кунига 8 стакан ёки 2 литр сув ичиш камлик қилади. Шу сабабдан парҳезшунослар сув билан озишни истаганларга тананинг ҳар бир кг. вазнига 30 мл сув ичишни тавсия қилишади. 50 кг. вазнга эга аёллар учун эса бу жуда кўп. Шунинг учун улар кунига 2 литргача сув ичишлари мумкин.\nОртиқча вазнни йўқотади. Сув – организмдаги ҳар бир ҳужайрага сингиб, уни фойдали моддаларга бойитади ва зарарлиларини ювиб чиқаради, айниқса, йиғилиб қолган ортиқча ёғларни. Шу сабабдан барча парҳезшунослар ҳар қандай парҳез даврида, кунига 2 литр сув ичишни тавсия қилишади. Сув парҳез вақтида пайдо бўлиши мумкин бўлган бош оғриғи, тез чарчаб қолишнинг олдини олади.\nХулоса: доим кўз ўнгингизда бир шиша сув бўлишига ҳаракат қилинг. Бундан ташқари, ҳар 15-20 дақиқада сув ичиб туриш ёдингиздан чиқмасин.\nШишни қайтаради. Агар организмга сув етишмаса, лимфа ва қон қуюқлашади, уларнинг айланиши ҳам сусаяди ва бунинг натижасида оёқларда шиш пайдо бўлади. Оёқлар шишдими, демак, целлюлит ҳам тез орада сизнинг “дўстингиз”га айланади.\nХулоса: шишларни қайтариш учун белгиланган сув миқдорининг асосий қисмини куннинг биринчи ярмида ичиб, кечга бир-икки стакан сув билан кифояланиш тавсия этилади.\nЁдингизда тутинг! Юқорида келтирилган тавсияларни қўллашдан олдин шифокор билан маслаҳатлашишни унутманг! Чунки инсон танаси мураккаб ва кимга нима мос келишини малакали шифокорлар яхши билишади.\n- Joylandi: 10.04.2016 03:15\n- Kanal: Ayol va Qizlar Tibiyoti!, Salomatlik va Tibbiyot


«Рома» «Челси» ҳужумчисини 40 миллион еврога сотиб олиш бўйича келишувга эришди\nЛондоннинг «Челси» клуби ҳужумчиси Тэмми Абраҳам катта эҳтимол билан фаолиятини «Рома»да давом эттиради, дея ёзмоқда Sky Sport Italia.\nМанба хабарига кўра, Италия клуби англиялик 23 ёшли ҳужумчи трансфери масаласида Лондон клуби билан келишувга эришган. Унга кўра, «Рома» Абраҳамни сотиб олиш шарти билан бир йиллик ижарага олади. Англиялик ҳужумчи учун дастлабки йил 5 миллион евро тўланса, кейинги мавсум олдидан 35 миллион еврога сотиб олиши белгиланган.\nАввалроқ, Абраҳам трансферига «Арсенал» клуби ҳам жиддий қизиқиш билдираётгани ҳақида хабар берилган бўлса-да, «Челси» ўз ҳужумчисини рақиб жамоага сотмоқчи эмаслиги маълум қилинганди. Шунингдек, «Челси» «Интер» форварди Ромелу Лукаку трансферини 115 миллион еврога келишишга улгурган.\nЭслатиб ўтамиз, «Рома» бунгача «Женоа»дан Элдор Шомуродовни 17,5 миллион еврога сотиб олганди. Клуб Эдин Жекони «Интер»га сотиши деярли маълум бўлгач, ўз сафига яна бир форвардни таклиф этишни режалаштирганди.


Vatanda.Com » Ислом » Саҳобалар » Охирги вафот этган саҳобалар рўйхати\nСавол: Мен шу пайтгача энг охирги вафот этган саҳоба Анас ибн Молик деб юрардим. Куни кеча масжидда бир намозхон энг охирги вафот этган саҳоба Абу Туфайл экан, деб қолди. Илтимос, шунга аниқлик киритсангизлар.\nОхирги вафот этган саҳобаларнинг рўйхатини келтирамиз:\n1. Абу Умома розияллоҳу анҳу, ҳижрий 86 йили Шомда вафот этган.\n2. Абдуллоҳ ибн Ҳорис розияллоҳу анҳу, ҳижрий 86 йили Мисрда вафот этган.\n3. Абдуллоҳ ибн Абу Авфо розияллоҳу анҳу, ҳижрий 87 йили Ироқнинг Кўфа шаҳрида вафот этган.\n4. Соиб ибн Язид розияллоҳу анҳу, ҳижрий 91 йили Мадинада вафот этган.\n5. Анас ибн Молик розияллоҳу анҳу, ҳижрий 93 йили Ироқнинг Басра шаҳрида вафот этган.\n6. Абу Туфайл Омир ибн Восила розияллоҳу анҳу, ҳижрий 100 (ёки 110) йили вафот этган.\n(Манбалар: Сулаймон Надавий, «Ар-рисолатул Муҳаммадия», 1/78; Маҳмуд Таҳҳон, «Тайсиру мусталаҳил ҳадис», 1/108).


Олланазар Абдиев (1963; Қорақалпоғистон) | www.ziyouz.uz\nБош саҳифа Жаҳон насри онлайн антологияси Олланазар Абдиев (1963; Қорақалпоғистон)\nРубрика: Олланазар Абдиев (1963; Қорақалпоғистон)\nОлланазар Абдиев 1963 йилда туғилган. Нукус Давлат университети филология факултетини битирган. Филология фанлари номзоди. 2001 йилда Шуҳрат медалини олган. 2011 йил Ўзбекистон Ёзувчилар уюшмасининг “Ватан учун яшайлик” танловининг учинчи даражали дипломини олган. Ўзбекистон ва Қорақалпоғистон Ёзувчилар уюшмасининг аъзоси. “Амударё” журналида бош муҳаррир бўлиб ишлаган. Ҳозирги кунда “Маданият ва спорт” газетасининг бош муҳаррири. “Биз бахтли бўламиз” (1992), “Қизил Қошантой” (1995), “Олтин балиқ” (2006), “Элзахоним” (2008), “Оққушлар” (2011) ва бошқа ҳикоя ва романлари китоб ҳолида чоп этилган.\nОлланазар Абдиев. Бургут чўққиси (ҳикоя)\nТоғ бошидаги баланд чўққида бир жуфт бургут кўп йиллар мобайнида тинч-тотув, бахтли ва тўқ яшади. Она бургут неча марта тухум босиб, полапон очди, Ота бургут полапонга парвона бўлиб, тарбиялаб мустақил ҳаётга учирма қилди. Улар ошён қуришган тоғ табиати жуда чиройли, давоми…\nРукнларОлланазар Абдиев (1963; Қорақалпоғистон)\nОлланазар Абдиев. Ризқ (ҳикоя)\nОтамурод чол чорбоғининг ичидаги офтобшувоқда ўтиравериб зерикиб кетди. Кунига неварасини орқалаган кўйи келаверадиган, беш-олти уй нарида яшайдиган тенгқури Санам кампирдан ҳам бугун нимагадир дом-дарак йўқ! Ётиб қолмадими экан? Куни кеча “Кўкрагимда санчиқ бор, гоҳида ҳаво етишмай, энтикиб қоламан” деб ҳасрат давоми…\nОлланазар Абдиев. Тузоқ (қисса)\nОлланазар Абдиев. Йиртиқ этик (ҳикоя)\nОвқат кириб овқатдан кейин бир-икки пиёла чойни қайноқ-қайноқ ичганиданми, асаблари жойига тушгандай бўлди. Чарчоғи ёзилди. Отасининг чеҳраси ёришишини кутиб турганмиди, ёки бўлмаса эрталабки бўлҳо-бўлда гаплашиб ололмаслигига кўзи етганми, катта ўғил отанинг ёнбошига келиб жойлашди-да, паст овозда секин шипшиди:– Оға, ўқишимнинг давоми…


Футбол: Бир ҳафтада бир мағлубият, бир ғалаба - BBC O'zbek\nФутбол: Бир ҳафтада бир мағлубият, бир ғалаба\nImage caption Бабаян\nЎзбекистон миллий терма жамоаси бир ҳафта ичида 2018 йилги жаҳон чемпионатига чиқиш йўлида иккита ўйин ўтказди. Ҳар иккала ўйинга Тошкент мезбонлик қилди - ўзбекистонлик футболчилар 6 октябр куни Эронни, 11 октябрда эса Хитойни қабул қилди.\nЭронга қарши ўйин айниқса ўзбекистонлик мухлислар учун аламли тарзда тугади. Бабаян қўл остидаги жамоа шунчаки 0:1 ҳисобида имкониятни бой бергани йўқ, балки бутун ўйин давомида форслар дарвозасига бирорта аниқ зарба бера олмади.\n"Биз Ўзбекистонга зарба бериш имконини бермадик ва шу сабабли ғалаба қозондик", - деди ўйиндан кейин Эроннинг португалиялик бош мураббийи Карлуш Кейруш. Ижтимоий тармоқлар эса ўзбекистонлик мухлисларнинг "Бабаян истеъфога чиқсин!", "Кейрушдек мутахассис олиб келинмагунича, Ўзбекистон ҳеч қачон жаҳон чемпионатига чиқа олмайди" мазмунидаги фикрларига тўлиб кетди.\nОрадан беш кун ўтиб саралаш гуруҳининг аутсайдерига айланиб қолган Хитой 2:0 ҳисобида мағлуб этилди. Иккинчи тайм бошида Марат Бикмаев ҳисобни очган бўлса, тайм охирида Отабек Шукуров иккинчи голни урди.\nҲали ўйин тугамай ижтимоий тармоқларда янграй бошлаган "Бабаян жойида қолади", "Бабаян ўйиндан сўнг яна майдонни ўпади" каби фикрлар орасида истеҳзо билан билдирилган қуйидаги фикр эътиборга молик: "Ҳеч эътибор берганмисизлар, Самвел акани мўйловидака чиройли мўйлов ҳеч кимда йўға? Вей, кўзлари гапиради-я бу инсонни! Орден бериш керак акага!".\n'Ғалабада Бабаяннинг ҳиссаси йўқ'\nХитойга қарши ўйиндан сўнг кайфияти чоғ бўлган бош мураббий Самвел Бабаян ҳазил аралаш фикр билдиришга ҳам ўзида куч топа олди.\n"Отабек Шукуровнинг голи? Бу ўйланган комбинация эди. Ҳазил, албатта. Умуман, Отабекка керакли кўрсатмаларни бергандик. Бу бизга муваффақият олиб келди", - деди Бабаян.\nМуваффақиятга эришилганига қарамай, баъзи мухлис ва мутахассислар Хитой устидан эришилган ғалабада Бабаяннинг ҳиссаси деярли йўқ, деб ҳисоблайди.\nМайдон.уз нашри муаллифи Қаҳрамон Аслановнинг қайд этишича, Хитой билан ўйинда Ўзбекистон атиги 15 дақиқа мақтовга арзигулик ҳаракат қилган. Бу 15 дақиқа Марат Бикмаев киритган биринчи голдан кейин кузатилган.\n"Уёғига руҳан устунликка, ўзимизга бўлган ишончга, рақибнинг хатоларига ва гектар-гектар бўш зоналарга эга бўлдик. Бизга 2-таймдаги устунликни қайсидир зўр футболчимиз эмас, тренеримизнинг қайсидир зўр қарори эмас, шунчаки, учрашув сценарийси берди, холос. Жамоамиз аҳволи аслида бугунги 2-таймга эмас, 1-таймга яқинроқ. 2016 йилнинг бир неча юз дақиқасини айнан 1-таймдаги каби ўтказган. Ва бугунги 2-таймга қараб туриб, ниҳоят бош мураббиймиз тўғри тактикани, футболчиларимиз тўғри ўйнашни ўрганиб олди, дея олмайман", - дейди Асланов.\nЎзбекистон яна кимлар билан ўйнайди?\nСамвел Бабаян қўл остидаги жамоа 2016 йилда саралаш доирасидаги сўнгги ўйинини 15 ноябрь куни Жанубий Кореяга қарши сафарда ўтказади. Россияда бўладиган 2018 йилги мундиал саралаши бўйича қолган тўрт ўйин 2017 йилга режалаштирилган. Ўзбекистон ҳозирча ўз саралаш гуруҳида 9 очко билан иккинчи ўринда. Ундан олдинда бораётган Эронда 10, Ўзбекистондан кейин турган Жанубий Кореяда 7, Сурияда 4, Қатарда 3 ва Хитойда 1 очко бор.\nСаралаш гуруҳида дастлабки икки ўринни эгаллаган терма жамоалар Россия мезбонлик қиладиган жаҳон чемпионатига тўғридан-тўғри йўлланма олади, учинчи ўринни олган жамоа эса йўлланма учун қўшимча плей-офф баҳсларида қатнашади.\nМураббийлар истеъфосига сабабчи Ўзбекистон\nЎзбекистон терма жамоасига мағлубиятга учраганидан сўнг, Хитой жамоаси бош мураббийи Гао Хунбо истеъфо беришини эълон қилган.\n"Хитой футболи раҳбарлари билан келишувимиз шундай эди - натижа ёмон бўлса, ишдан кетаман. Бизни қўллаб-қувватлаганларнинг ҳаммасига раҳмат. Келажакда яна кўришамиз деб умид қиламан", - дея хитойликлар устози ўйиндан кейинги матбуот анжуманини қисқа қилган.\nЎзбекистон терма жамоаси сўнгги бор Қатар устидан ғалаба қозонган эди. 6 сентябрь куни бўлиб ўтган ўйиндан сўнг Қатар футболи раҳнамолари уругвайлик Хосе Даниэль Каррено ўрнига бошқа бир уругвайлик - Хорхе Фосаттини бош мураббий этиб тайинлаган эди.


Хитой экспортни ошириш учун девальвацияга муҳтож эмас\nХитой экспортни рағбатлантириш учун миллий валютани девальвация қилиши шарт эмас, деб хабар берди Хитой халқ банки (Миллий банк) раҳбари Чжоу Сяочуань.\n“Бизда бозор жараёнларини бошқариш ва маҳсулотларимизнинг рақобатбардошлигини ошириш учун юань курси билан манипуляция қилиш заруриятимиз йўқ”,- деб айтди Сяочуань. Шунингдек, унинг таъкидлашича, февраль ойида экспорт ҳажмининг камайганига қарамасдан, ХХРнинг жаҳон савдосидаги улуши кўпайди.\n“Хитой маҳсулотлари ҳали ҳам жаҳон бозорида рақобатбардош. Экспортни рағбатлантириш учун зудлик билан қарорлар қабул қилишнинг зарурати йўқ”, - деб қўшди Халқ банк раҳбари.\nКНР бош божхона бошқарувининг маълумотларига кўра, экспорт ҳажми февраль ойи бўйича йиллик кўламда 20.6 фоизга 821.8 млрд юанга (126,3 млрд доллар), импорт эса 8 фоиз 612,3 млрд юанга (94,1 млрд доллар) қисқарган.


ИнтерФУТБОЛ :: Легионерларимиздан дараклар: Чемпионлик масаласи ҳали очиқ...\nЛегионерларимиздан дараклар: Чемпионлик масаласи ҳали очиқ...\nМарказий ўйинда «сариқ». Беларусь чемпионати Олий лигаси 28-турида олтин медаль учун курашаётган 2та жамоа ўзаро тўқнаш келди. Яъни турнир жадвалида 2-бўлиб турган Жасур Яхшибоевнинг клуби - «Шахтёр» Солигорскда БАТЭни қабул қилди. Ўйинда ҳисобни меҳмонлар очишди, мезбонлар эса, 81-дақиқага келибгина пенальти воситасида мувозанатни тиклашди - 1:1. Жасур Яхшибоев якунда ғалабани солигорскликлар томон оғдириши мумкин эди.\nБироқ аввалига ҳакам жарима майдонида ҳамюртимизга нисбатан ишлатилган қўполликдан кўз юмди, кейин у дарвозабон билан бирга-бир вазиятга чиқиб, имкониятдан фойдаланолмади. Майдонда тўлиқ вақт ҳаракатланган Жасурнинг иккинчи бўлим ярмида сариқ карточка олганини ҳам айтиш ўринли. Ушбу натижадан кейин БАТЭ пешқадамликни сақлаб қолди (54 очко). «Шахтёр» ҳисобида эса 53 очко бор. Демак, Яхшибоев жамоасининг чемпион бўлиши учун БАТЭ охирги 2та турда очко йўқотиши керак. Шунда ҳам солигорсликлардан 2та ўйинда 100 фоизли натижа қайд этиш талаб қилинади. «Белшина» - «Энергетик-БГУ» ўйинида меҳмон жамоа рақибга асло имконият қолдирмади - 5:1. «Талабалар» сафидаги Ҳумоюнмирзо Иминов 55-дақиқагача тўп суриб, 1та гол ҳаммуаллифига айланди. Шаҳбоз Умаров эса 71-дақиқада захирадан ўйинга қўшилиб, «Энергетик»нинг охирги голини ўз номига расмийлаштирди.\nИккиси ҳам йўқ. Россия Премьер-лигаси 14-туридан ўрин олган «Тамбов» - «Ахмат» ўйини меҳмон жамоанинг 1:0 ҳисобидаги ғалабаси билан якунланди. Тамбовликлар сафига ижара келишуви асосида қўшилган «Локомотив» (Москва) ярим ҳимоячиси Жасур Жалолиддинов бу сафар ҳам захирада қолди. Шунингдек, «Спартак» ярим ҳимоячиси Остон Ўрунов ҳам 14-турда майдонга тушгани йўқ. Ваҳоланки, «Спартак» бош директори Шамиль Газизов ўйиндан олдин ҳамюртимизнинг жароҳатдан қутулгани ва умумий гуруҳда тайёргарлик кўраётганини айтганди. Натижага келсак, москваликлар Екатеринбургда «Урал»га қарши ўйинда яна қимматли очколарни бой беришди - 2:2.\nҒаниев ой лауреати бўлишга номзод. БАА чемпионатининг октябрь ойидаги энг яхши футболчиси бўлишга номзодлар рўйхати эълон қилинди. Эътиборлиси, унда «Шабаб Ал-Аҳли» сафида тўп сураётган Азиз Ғаниев ҳам бор. Ўзбекистонлик ярим ҳимоячи маҳаллий биринчиликнинг 3-турида «Ал-Ваҳда»га қарши баҳсда чиройли гол муаллифига айланиб, жамоасини мағлубиятдан қутқариб қолганди. Аввалги ҳафта БАА элит дивизионида 4-5-турлар ўйинлари бўлиб ўтди. «Шабаб Ал-Аҳли» аввалига «Хата»ни 3:0 ҳисобида енгди. Азиз Ғаниев бу ғалабага 90 дақиқалик фаоллиги билан ҳисса қўшди. Дейлик, мезбон жамоанинг 3-голига айнан ҳамюртимиз ассистентлик қилди. Дубайликлар кейинги турда «Хаур Факкан» меҳмони бўлишди. Ҳамюртимиз 2:2 ҳисобида якунланган бу учрашувда тўлиқ вақт давомида майдонда бўлди. «Ал-Шаржа» ва Отабек Шукуровнингишлари жойида. Шаржаликлар аввалига ўз майдонларида «Ал-Дафра»га имконият қолдиришмади - 5:0 (Отабек Шукуров 61-дақиқада захирага олинди). 5-тур ўйинини «Ал-Жазира» майдонида ўтказган «Ал-Шаржа» ягона гол эвазига ғалаба қозониб, 100 фоизлик кўрсаткичини сақлаб қолди - 5та ўйинда 15 очко ва якка пешқадам. Отабекнинг «Жазира» билан ўйинда тўлиқ вақт тўп сурганини ҳам айтиш жоиз.\nТўхтахўжаев гол муаллифи. Қатар кубоги 4-босқичидан ўрин олган «Ал-Дуҳайл» - «Қатар СК» ўйини 1:0 ҳисобида якунланди. Мағлуб жамоа сафидаги Сардор Рашидов майдонга тушмади. Шунингдек, Одил Аҳмедов маълум сабабларга кўра,Хитой чемпионатининг навбатдаги тур ўйинини ўтказиб юборди. Шунга қарамай, унинг жамоаси - «Тянжин Тэда» сафарда «Хенан» билан баҳсда муроса кўчасини танлади (0:0). Хитой Биринчи лигаси 5-турида эса «Шеньян Урбан» ҳимоячиси Ислом Тўхтахўжаев «Хуакайер» дарвозасини нишонга олди. Бу ўйин 2:2 ҳисобида якунланди.\nМалайзия чемпионатида ўйнаётган Санжар Шоаҳмедов «Теренггану»нинг «Фелда Юнайтед»га қарши сафар ўйинида ўз ҳисобига гол ёзиб қўйиб, 3:0 кўринишидаги ғалабага ҳисса қўшди. «Теренггану» кейинги турда «Паханг»ни 2:1 ҳисобида мағлубиятга учратди ва Санжар бу сафар майдонда 89 дақиқа тиним билмади. Шоаҳмедов шунингдек, жамоасининг Малайзия кубоги чорак финалига олиб чиққан голга муаллифлик қилди. «Терренгану» нимчорак финал ўйинини ўз майдонида «Кучинг»га қарши ўтказиб, ҳамюртимиз томонидан 37-дақиқада урилган гол эвазига ғалабага эришди. Жамоа энди 12 ноябрь куни ярим финал йўлланмаси йўлида «Перак» билан куч синашади.\nЭлдор Шомуродов жароҳат туфайли «Женоа» - «Рома» баҳси (1:3) қайдномасига ҳам киритилмади.


«1С:Предприятие 8» технологик платформасида корхоналар бошқарув ва ҳисоб тизимларини автоматлаштириш\nАгар Сиз ҳар куни ярим тунгача ва дам олиш кунлари ҳам ишлаётган бўлсангиз, бухгалтерлик ва солиқ ҳисобини автоматлаштириш ва мавжуд эскирган дастурни ўзгартириш ҳақида ўйлашингиз лозим.\n"1С:Бухгалтерия 8» - бу ички ва ташқи фойдаланувчиларга бухгалтерлик ва солиқ ҳисоботларини ўз вақтида тақдим қилишнинг ўзига хос гаровидир. Унинг ёрдамида қора меҳнатдан қутиласиз ва ҳисобни замонавий бизнеснинг реал эҳтиёжларига яқинлаштирасиз.\nУшбу маҳсулотни сотиб ола туриб Сиз тижорат фаолиятининг ҳар қандай тури – улгуржи ва чакана савдо, комиссион савдо, хизматлар кўрсатиш, ишлаб чиқариш ва ҳ.к. билан шуғулланаётган ташкиллотларда ҳисоб-китоб юритиш учун тайёр ечимга эга бўласиз. Бундан ташқари, "1С: Бухгалтерии 8" ёрдамида соддалаштирилган солиқ тизимини ёки умумий солий режимини қўллайдиган якка тадбиркорлар ҳам ҳисоб-китоб юритишлари мумкин.\nБухгалтерлик ва солиқ ҳисоби Ўзбекистон Республикаси амалдаги қонунчилигига мувофиқ равишда амалга оширилган. Дастур конфигурациясига Молия Вазирининг Адлия Вазирлиги томонидан 2009 йил 25 майда 1181-2 сон билан рўйхатга олинган Буйруғига мос равишда созланган бухгалтерлик ҳисоблари ҳисоби режаси киритилган.\nБухгалтерлик ҳисоби услуби ҳар бир хўжалик операциясини бир вақтнинг ўзида рўйхатга олишни таъминлайди. Бундай операцияларга ҳам бухгалтерлик ҳисоби ҳисоб-рақамлари, ҳам таҳлилий ҳисоб-китобнинг керакли кесимлари, ҳам саноқ ва валюта ҳисоби кабилар кириши мумкин. Фойдаланувчилар ҳисоб услубини ҳисоб сиёсати доирасида мустақил бошқаришлари, янги субҳисоблар ва таҳлилий ҳисоб кесимлари очишлари мумкин.\nҲисобда хўжалик операцияларини акс эттиришнинг асосий йўли хужжатларни бирламчи бухгалтерлик ҳисоби хужжатлари конфигурациясига мос келадиган конфигурацияда киритишдир. Бундан ташқари, алоҳида ўтказишларни бевосита киритишга ҳам рухсат берилган. Проводкаларни гуруҳ ҳолида киритиш учун стандарт операциялардан – фойдаланувчи томонидан осон ва тез созланадиган оддий автоматлаштириш воситасидан фойдаланиш мумкин.\n«1С: Бухгалтерия 8» дастури ўрнатилгандан кейиноқ ишлатишга тайёр бўлади ва юксак самарадорлик, ҳамда тизимнинг созланишга қулайлиги билан ажралиб туради.\nДастурнинг имкониятлари рўйхатини келтирамиз:\nЯгона ахборот базасида бир неча ташкилотларнинг ҳисобини юритиш имконияти. Ташкилотлар умумий моллар, харажатлар, контрагентлар рўйхатлари ва ҳ.к.ни ишлатиши мумкин. Айни пайтда бир ахборот базаси доирасида солиққа тортишнинг умумий ва соддалаштирилган тизимида ҳисоб юритиш имкониятига эга бўлади (Мажбурий ҳисобот ташкилотлар бўйича алоҳида шакллантирилади).\nОмборлар кесимида партиялар бўйича ҳисоб юритиш, партиянинг алоҳида характеристикаларини (ранг, бичими ва ҳ.к.) бериш имконияти.\nМоддий-техника заҳираларини уларни рўйхатдан чиқаришда бухгалтерлик ва солиқ ҳисоби ва ҳар бир ташкилот учун алоҳида ҳам ўртача қийматда, ҳам ФИФО ва ЛИФО йўли билан баҳолаш йўлларини қўллаш имконияти.\nСақлаш жойлари бўйича таҳлилий ҳисоб: сон ва сон-сумма жиҳатдан ҳисобга олиш, бу кўплаб бизнес-жараёнларни қўллаб туриш имконини беради.\nМатериал ва ускуналарни Комплектациялаш ва Қайта қимсларга ажратиш имконияти.\nАсосий ва ёрдамчи ишлаб чиқариш томонидан ишлаб чиқарилаётган маҳсулотлар ва хизматлар қийматини ҳисоблаш.\nМол ва хизматларнинг келиш ва сотилиш операцияларин ҳисобга олиш. Чакана савдо учун ҳам автоматлаштирилган, ҳам автоматлаштирилмаган савдо нуқталари билан ишлаш технологияларидан фойдаланиш имконияти.\nНақд ва нақдсиз пул маблағларининг ҳаракатларининг ҳисоб-китоби, шу жумладан, валюта алмаштириш операциялари бўйича.\nАсосий маблағлар бўйича барча операциялар: тушумлар, ҳисобга олиш, амортизация харажатларини ҳисоблаш, модерназация қилиш, бериш, рўйхатдан чиқариш, инвентаризация.\nКорхоналар ходимларининг иш ҳақини ёзиш, ишчилар билан ҳисоб-китоблар, жумладан иш ҳақини касса орқали тўлашгача, иш ҳақини ишчиларнинг банкдаги ҳисоб рақамига утказиш ва депонентга қўйиш.\nТурли пул ўтказими вариантлари: ЖШДС (жисмоний шахслар даромадлари солиғи) и ЯИС (Ягона ижтимоий солиқ) ҳисоби, персонал ҳисоб юритиш. Бу иш ҳақини ҳисоблашга кетадиган харажатларни қисқартириш имконини беради.\nСтандарт бухгалтерлик ҳисоботлари (танлаш ва гуруҳларга ажратишни созлаш имконияти).\nРегламентлаштирилган ҳисоботлар ва бошқ.\nМаҳсулотнинг замонавий технологик платформада тайёрланган интерфейси дастурда ишлашни тезда ўзлаштириш имконини беради.\nАгар Сизга қўшимча маълумот керак бўлса ва /ёки 1С:Бухгалтерия 8 дастури билан ишлашни бошлашга тайёр бўлсангиз, бошланғич маълумот ва дастур нархини бизнинг сайтимизда онлайн буюрма бериш йўли билан олишингиз мумкин.\nБунинг учун ўз муаммонгизни таърифлаб, бизнесингиз ўзига хосликларини ёзиб қолдиришингизнинг ўзи етарли. Сиз томонингиздан юборилган маълумотлар ўрганилганидан кейин, бухгалтерлик ҳисоби бўйича маслаҳатчилар, www.bizplan.uz портали ҳамкорлари Сиз билан албатта боғланишади.\nБундан ташқари Сизда бизнинг мутахассисларимиздан бирига “Савол бериш” бўлимининг “Солиқлар ва Бухгалтерия” тагбўлими орқали савол бериш имконияти мавжуд.\n«Муваффақият - бу бошқалар таслим бўлганда сиз кўрсатган қатъият самараси. »


Етакчилар баҳси: А Серия 18-тур якунлари / CHAMPIONAT.asia\nЕтакчилар баҳси: А Серия 18-тур якунлари\n15-18 январь кунлари Италия А Сериясининг навбатдаги тур баҳслари бўлиб ўтди.\n"Ювентус" "Интер"га ғалабани бой берди\nУзоқ вақтдан буён илк марта "Интер" "Италия дербиси"га турнир жадвали ўринлари бўйича "Ювентус"дан юқори поғонада етиб келди. Баҳс "Ювентус"нинг ҳужуми билан бошланди, меҳмонлар гол ҳам уришди, бироқ Роналду ўйиндан ташқари ҳолатда деб топилди. Кейинги ҳужумда "Интер" аниқлик билан ҳаракат қилди. Видаль Бареллага тўпни оширди ва жарима майдонига қараб югурди. У ерда Николадан ҳаводан етказилган тўпни қабул қилиб олди ва боши билан уни дарвозага жойлаб қўйди. Шундан сўнг, "Ювентус" ҳужумга ўтиши керак эди, бироқ вазиятлар кўпроқ унинг дарвозаси ёнида яратилди. Лукаку хавфли зарба берди, ундан ҳам хавфлироқ зарбани эса Лаутаро йўллади, аммо тўп бўш дарвозага кирмади. Тайм охирида эса Лукаку жуда кучли зарба берди, аммо унга бироз аниқлик етишмади.\nТанаффусда Пирло жамоани жонлантиришга ҳаракат қилди, лекин "Интер" яна тезкорлик билан рақиб дарвозасини ишғол этди. Бастони ўз майдони томонда Бареллага тўпни ажойиб тарзда ҳаводан етказиб берди. Италиялик ярим ҳимоячи эса гол уришга муваффақ бўлди. Лекин шу гол ҳам "Ювентус"ни уйғотолмади. Ўйин сўнгигача икки жамоа ҳам ҳужумга ўтиб, бир неча бор хавфли вазиятлар яратишди. Аммо мухлислар бошқа гол кўришмади.\n"Лацио" "Рома"ни мағлуб этди\nТурни Рим дербиси очиб берди. Ушбу баҳсда "Рома" фаворит ҳисобланаётган эди. Одатда, "Рома" ўйинни кучли бошлайди, бироқ "Лацио" футболчилари бунга тайёр туришганди. Темп бироз сусайганда, Иммобиле шериги Ладзаррига тўпни оширди, у эса жарима майдонига кириб борди. Ибаньеснинг кичик хатоси туфайли 14-дақиқада ҳисоб очилди. "Рома" шок ҳолатига тушиб қолганидан унумли фойдаланган "Лацио" яна битта гол уришга муваффақ бўлди: Ибаньес жарима майдонида Ладзаррини йиқитди, аммо ҳакам ҳуштак чалгунча, у орқароқдаги Луис Альбертога пас беришга улгурди. Испан эса эҳтиёткор зарба билан гол урди. "Рома" танаффусгача гол ура олиши муҳим эди. Бироқ жамоа бунинг уддасидан чиқолмади.\n"Лацио" жуда кучли ўйин намойиш этди, танаффусдан кейин ҳам вазиятлар ярата олди. "Бургутлар" мудофаада хатосиз ҳаракатланишди, "Рома" эса Рейна дарвозасига йўл топа олмади. Бироқ "Лацио" 67-дақиқада яна гол уришга эришди. Шундан кейингина "Рома" бир неча вазият яратди, бироқ гол бўлмади. "Лацио" муҳим ғалабани қўлга киритди ва етакчиларга яқинлашиб олди.\n"Наполи" "Фиорентина"ни янчиб ташлади\nЖеннаро Гаттузо шогирдлари илк дақиқалардан олдинга ташланишди ва ҳисобни очишди. Лозано қанотдан жарима майдони ичига узатмани амалга оширди, Петанья тўпни қабул қилиб Инсиньега етказди, Лоренсо эса 5-дақиқадаёқ тўпни даврозага жойлаб қўйди. "Фиорентина"ни бу ҳолат синдириб қўймади ва жамоа мувозанатни тиклаш учун ҳужумга ўтди. Бирагининг узатмасидан кейин кутилмаганда Демме тўпни ўз дарвозаси томонга буриб юборди, лекин "Наполи"ни тўсин қутқариб қолди. Кўп ўтмай ярим ҳимоячи нафақат ўз жамоаси дарвозасига, балки рақиб томонга ҳам яхши зарба йўллай олишини кўрсатиб қўйди. Демме ҳужумни бошлаб берди ва Петаньядан қайта қабул қилиб олгач, жарима майдони ичидан тўпни тўғри дарвозага йўллади. Айнан шу гол "Фиорентина"нинг умидларини пучга чиқарди. Орадан икки дақиқа ўтгач, Инсинье атрофига 4 нафар рақибини йиғиб олди ва жарима майдонига узатди, у ерда Лозано ҳаммадан чаққонроқ ҳаракат қилди. Ҳали бўлим якунланиб улгурмасдан, Зельинский узоқ масофадан тўпни Дронговский дарвозасига жойлаб қўйди. Бунақасини "фиалкалар" кутмагани турган гап.\nАмалда иккинчи бўлимни ўтказмаса ҳам бўларди. Лекин "Наполи" танаффусдан кейин ҳам тўхтамади ва вазиятлар яратишда давом этди. Дронговский бир неча бор жамоасини ўта мушкул вазиятларда қутқарди ва айнан у бўлмаганида "Фиорентина" учун барчаси бунданда қўрқинчлироқ бўлиши мумкин эди. Бироқ пенальтидан Инсинье 5-голни киритган вазиятда у ҳам ҳеч нима қилолмади. "Фиорентина" шу куни худди майдонда бўлмагандек тасаввур уйғотди. Натижада, захирадан ўйинга қўшилган Политано ажойиб рейддан сўнг дарвоза бурчагини аниқ нишонга олди ва якуний ҳисоб ўта йирик кўриниш олишини таъминлади.\n"Кротоне" "Беневенто"дан устунроқ\n"Кротоне" бу ўйиндан аввал охирги поғонани банд этиб турганди. Лекин "акулалар" шу қадар кучсиз дейишга тил бормайди. Сўзимиз исботи сифатида 4-дақиқада Рисполи яхши узатмани амалга оширди ва Глик Нванкво билан курашда тўпни ўз дарвозасига тўғрилаб юборди. "Беневенто" ҳисобни тенглаштириш учун астойдил ҳаракат қилди ва зарбалар берди. Лекин ана ўша зарбаларга аниқлик етишмасди. "Кротоне" эса ўз имкониятидан яна бир бор фойдалана олди. Нванкво бошлаган ажойиб комбинацияни унинг ўзи тамомлаши билан якун топди. Танаффусгача "Беневенто" нима қилса ҳам омади чопмасди, зарба қовушганда ҳам дарвозабон ишончли ҳаракат қилди.\nИккинчи бўлимда "Кротоне" узоқ чўзиб ўтирмай, ҳисоб йирик кўриниш олишини таъминлади. Ривьер қанотда ҳимоячиларни доғда қолдирди ва жарима майдонидаги Нванквони кўрди, ҳужумчи эса рақибларидан эпчилроқ ҳаракат қилиб мақсадига етди. Шу тариқа, "акулалар" ҳужумчиси А Серияда 6-голини нишонлади. Орадан 10 дақиқа ўтгач, Нванквонинг узатмасидан кейин Вулич қулай имкониятга эга бўлди ва тўпни узоқ бурчакка йўллади. "Беневенто" эса фақатгина битта гол билан жавоб беришга куч топди. Фальке узоқ масофадан кучли ва аниқ зарба йўллади ҳамда тўп дарвозанинг "тўққизлигига" кириб кетди. Ғалаба қозонган бўлса-да, "Кротоне" ҳозирча охирги ўринда қолмоқда.\n"Милан" етакчиликни сақлаб қолмоқда\n"Россонери" "Интер" бу турда ғалаба қозонганини билиб ўйнарди ва хатога йўл қўймаслиги жуда муҳим эди. Агар 5-дақиқадаёқ нисбатан оддий вазиятда Чепителли жарима майдони ичида Ибрагимовични туртиб юбормаганида ўйин қандай бўлиши энди барча учун сир бўлиб қолади. Аммо пенальти белгиланди ва Златаннинг ўзи имкониятдан унумли фойдаланди. "Милан" гол уриб олганига қарамай, ҳужум қилишдан тўхтамади ва яна рақиб дарвозасини ишғол қилиш ниятида эди. Айниқса Калабриянинг уриниши яхши чиқди, лекин дарвоза устуни тўпни ўзига қабул қилди. "Кальяри" эса деярли ҳужумга ўтмасди ва Доннаруммани безовта қилмасди.\nИккинчи бўлим эса биринчиси каби бошланди. Орадан 5 дақиқа ўтгач, "Милан" яна гол урди. Калабрия тўпни қабул қилиб бироз олдинга юрган бўлди ва Ибрагимовичга ажойиб тарзда тўпни етказди. Эндигина сафга қайтган швециялик футболчи биринчи уринишда тўпни тўхтатди, кейингиси билан эса Краньони доғда қолдирди. Бундан сўнг "Кальяри"да имкон бўлди, лекин Симеоне яқин масофада Доннаруммани алдай олмади. Златанда хет-трик қайд этиш учун имкон бўлди, бироқ бу сафар Краньо унинг зарбасини қайтаришга муваффақ бўлди. Ўйин шу йўсинда якунланадигандек эди. Лекин Салемаркиснинг четлатилиши "Кальяри"га умид бағишлади ва жамоа ҳужумга отилди. Вазиятларнинг бирида Черри боши билан орадаги фарқни қисқартириши мумкин эди. Бироқ тўп дарвоза тўрига бориб тушишни истамади ва ҳисоб бошқа ўзгармади.\nШунингдек, "Аталанта" ва "Женоа" дуранг ўйнади, "Сампдория" "Удинезе"дан кучлироқ чиқди, "Сассуоло" ва "Парма" ҳам дурангга рози бўлди.\nАГМКнинг янги футболчилари қайси рақамда ўйнашлари маълум 3\nА Серия. "Ювентус" – "Лацио". Таркиблар аниқ! 32


UFF.uz'да «Динамо» - «Насаф»: Мураббийлар қандай фикрда?\n«Динамо» - «Насаф»: Мураббийлар қандай фикрда?\nЯнгиликлар » ОЛИЙ ЛИГА “Динамо” – “Насаф” ўртоқлик учрашуви ниҳоясига еткач, бош мураббийлар Олег Тюлькин ва Рўзиқул Бердиевлар ўйин ҳақидаги фикрлари билан ўртоқлашишди.\nОлег Тюлькин: «Асосийси натижа эмас, ўйин эди»\n- Қизиқарли ўйинга гувоҳ бўлдик. «Насаф» билан ўтказилган ўртоқлик баҳси ҳар икки жамоа учун ҳам жуда муҳим бўлди. Бугун натижа асосий эмасди, ўйин муҳим эди. Яхши тайёргарлик кўра олдик. Ёшларимизни синаб олдик. Олдинда кубокда Зоминдаги ўйинда тўп сурсак, кейин «Навбаҳор» билан баҳс кутиб турибди. Йигитларни яхши тайёргарлик билан тўп суришлари учун ҳаракат қилаяпмиз. Самарқандда назорат учрашувида ҳам шунча мухлис келгани ажойибдир. Шу боис йигитлар дастлабки голни мухлисларга бағишлашди.\nРўзиқул Бердиев: «Самарқанд футбол билан яшамоқда»\n- Бугунги ўйинни шахсан ўзим ўртоқлик учрашуви демаган бўлардим. Чунки ўйин кескин курашларга бой бўлди. Стадионда мухлисларнинг кўплигидан сезиш мумкинки, самарқандлик футбол ишқибозлари катта футболни соғиниб қолишган. Самарқанд футбол билан яшамоқда. Шунингдек, “Динамо” турнир жадвалида бекорга етакчилик қилмаётганини бугун кўрсатди. Бугун биз уларнинг жиддий қаршилигига дуч келдик. Кўриниб турибди, “Динамо”да мураббийлар яхши ишлашаяпти. Жамоа таркиб жиҳатдан анча ёш. Уларда иштиёқ жуда кучли. Ўйлайманки, бугунги ўйин ҳар иккала жамоа учун фойдали бўлди. Манба: www.fcdinamo.uz Ўқилган: 3259. Фикрлар: 0.\nСана: 20.03.2017 15:03.\nОлег Тюлькин: Рақиб ўйинимизни яхши ўрганган экан\n«Динамо» мухлислари Тошкентга боришади\nИюнь ойида «Динамо»ни қандай ўйинлар кутмоқда?\nПревью: «Динамо» - «Қизилқум»\nБахтиёр Сатторов «Динамо» футбол мактаби директори сифатида иш бошлади\nАмиржон Сафаров: Биринчи лигада бежиз тўпурар бўлмаганимни Олий лигада исботламоқчиман\nОлег Тюлькин: «Сўғдиёна» билан ўйинда жиддий кураш кечишини билардик\nЭнг кўп томошабин 4-марта Самарқандда\nОлег Тюлькин: Олтинга тенг очколарни жамғаряпмиз\nТезкор хабарлар Zamin.uz сайтида Today.uz\nToday.uz - tezkor axborotlar sayti. Bugungi futbol nigoxi Элмурод Эрматов & ALBARS блоги


“Шапка”ли машиналар « Ўзбекистон Халқ Ҳаракати\n10 August 2014 - 12:51\n“Озодлик” мухбири Садриддин Ашурнинг радиодан хабар беришича, Қарши шаҳридаги автосалондан келаси йил машина олиш учун фақат (“шапка”)пора берганлар шартнома олган. Қўқонда эса катта рўмол ўраган аёл маъмурий жавобгарликка тортилиб, жарима солинган. Бу ҳақда ОзодМикрофонга қўнғироқ қилган тингловчилар гапириб беришган.\nМасалан, Қарши шаҳрида тадбиркорлик қиладиган Баҳодир Нусуров уч йилдан буён Ўзбекистонда ишлаб чиқарилган Nexia автомобилини ололмаётгани айтиб, шундай дейди:\n– Уч йилдан буён Қарши шаҳридаги автосалонга қатнайман. Ҳеч йўқки шартнома ололсам. Ахийри июнь ойида GMнинг Тошкентдаги идорасига арз қилиб борган эдим. Менга бу йил шартнома оласиз деган хат берган эди. Лекин бу йил ҳам қуруқ қолдим. Уч кун давомида Қаршидаги автосалон олдида ур-тўполон бўлди. Бу автосалон порахўрлар уюшмаси бўлиб қолган экан. Ўзларининг танишлари ва кимки 1000-2000 доллар пора берган бўлса ўшалар шартнома олди. Бошқа одамларни эса қувиб чиқарди. Тўқсондан ошган бир отахонни у ёқдан бу ёққа, бу ёқдан у ёққа суришди, бечора у ҳам шартнома ололмади.Хуллас, оддий одамлар яна қуруқ қолди. Бизлар билан итдай гаплашди. Президентимиз бу заводни халқ учун қурганку, бу порахўрлар эса бундан ўзларига катта пул қиляпти,- дейди Баҳодир Нусуров.


ДЕПРЕССИЯ » Тиббий психология – Расмий сайт\nЯнгиликлар » Энциклопедия » ДЕПРЕССИЯ\nУзоқ давом этувчи тушкун кайфият, фикрлар карахтлиги ва ҳаракатга бўлган мотивациянинг сўниши билан намоён бўлувчи касалликка депрессия деб айтилади. Бу симптомлар депрессиянинг ўзагини ташкил қилади. Европалик мутахассислар маълумотларига кўра, депрессия деярли 80 % ҳолатларда соматик бузилишлар билан намоён бўлади ва бу беморлар дастлаб УАВ га мурожаат қилишади. Фақат 20 % ҳолатларда бемор психиатрга мурожаат қилади. УАВ эса 10 % ҳолатлардагина “Депрессия” ташхисини тўғри аниқлай олади. Бунинг асосий сабаблари – УАВ депрессия ҳақида кам маълумотга эга эканлиги ва ниқобланган депрессия клиникасидан бехабар эканлигижир. Турли касалликларга ўхшаб намоён бўлувчи депрессияга ниқобланган депрессия деб айтилади. Психосоматик синдромларни (психоген цефалгия, психоген кардиалгия ва ҳ.к) ниқобланган депрессияга мисол қилиб кўрсатиш мумкин. Демак, депрессия сурункали кечувчи патологик ҳолат бўлиб, аксарият ҳолларда соматик бузилишлар билан намоён бўлади.\nЭтиологияси. Депрессия, асосан, ўткир ва сурункали руҳий жароҳатлардан сўнг ривожланади. Бундай депрессияга, яъни психоген омиллар сабабли ривожланган депрессияга экзоген депрессия деб айтилади. Депрессия баъзан ҳеч қандай сабабсиз ривожланади ва бундай ҳолатларда эндоген депрессия ҳақида сўз боради. Эндоген депрессия келиб чиқишида наслий мойилликка катта урғу берилади. Меланхоликлар ҳам депрессияга мойил бўлишади. Депрессия оғир ва узоқ давом этувчи соматик касалликлар билан оғрийдиган беморларда ҳам ривожланади. Бундай пайтларда депрессия соматик касалликлар кечишини оғирлаштиради. Депрессия баъзан узоқ вақтли ремиссиялардан кейин такрорланиб туради. Даволанишдан қатъий назар йиллаб давом этадиган депрессиялар ҳам бўлади, бундай пайтларда унинг оғир тури ҳақида сўз боради. Соматик симптомлар устунлик қилувчи депрессиялар ҳам мавжуд. Бундай пайтларда ташхисни тўғри аниқлаш анча вақтни талаб қилади, баъзан аниқланмай қолади.\nДепрессиянинг келиб чиқишида тиббий-психологик омиллардан ташқари ижтимоий ва биологик омилларга ҳам катта урғу берилади. Биологик омиллардан авваламбор мияда медиаторлар (серотонин, норадреналин, ацетилхолин ва ҳ.к.) алмашинуви бузилишига катта эътибор қаратилади.\nҲалқаро таснифга мувофиқ депрессиянинг енгил (субдепрессия), ўртача ва оғир турлари фарқланади.\nТашхиси. Депрессия аксарият ҳолларда беморлар ва унинг яқинлари томонидан, баъзида врачлар томонидан ҳам ёмон ҳулқ-атворнинг бир кўриниши сифатида қабул қилинади ва шу сабабларга кўра вақтида аниқланмай қолади. Психосоматик бузилишлар билан намоён бўладиган депрессия ҳам ўз вақтида аниқланмай “ички касалликлар” ташхислари қўйилади. Депрессия – фақат кайфиятнинг тушиши эмас, балки бир нечта симптомлардан иборат жиддий касаллик. Маълумотларга кўра, депрессия билан касалланган 10 нафар бемордан биттаси докторга мурожаат қилади холос. Бизнинг бир неча йиллик кузатувларимиз ҳам буни тасдиқлайди. Айниқса, соматик бузилишлар билан намоён бўладиган депрессиялар врачлар эътиборидан четда қолади. Улар соматик ташхислар билан даволаниб юришади.\nБаъзан беморлар “Депрессия” ташхиси аниқлангандан сўнг ҳам тиббий психолог ёки психотерапевтга мурожаат қилмасдан юришади. Бунинг сабаблари қариндош-туққанлар, ҳамкасблар ва қўни-қўшнилардан уялиш, психиатр ёки психоневролог назоратида қолиб кетишдан, ишдан ҳайдалишдан ёки ишга қабул қилинмасликдан қўрқиш, тузалиб кетишига ишонмаслик, психотроп дориларни қабул қилишни ҳоҳламаслик. Одатда бундай беморларни унинг яқинлари, таниш-билишлари доктор ёки психологга мурожаат қилишга ундашади. Тажрибали врач ёки психолог қабулида дастлабки суҳбатдан ўтган беморнинг дунёқараши аксарият ҳолларда кескин ўзгаради ва кейинчалик унинг ўзи психолог қабулига қатнай бошлайди. Дастлабки суҳбатнинг қандай натижа билан тугаши психолог ёки психотерапевт маҳоратига кўп жихатдан боғлиқ.\nДепрессиянинг клиник белгилари. Депрессия клиникаси турли-туман бўлиб руҳий-ҳиссий, когнитив, соматик ва ҳулқ–атвор бузилишлари билан намоён бўлади. Уларни шартли равишда қуйидагича ажратиб чиқиш мумкин.\nтушкун кайфият, умидсизлик, ғам-ғусса, азобланиб юриш;\nуйқу бузилиши (уйқучанлик ёки ухлай олмаслик);\nдоимо хавотирда бўлиш, дардли кечинмалар, ёмон воқеаларни кутиб яшаш, жахлдорлик;\nайбдорлик ҳисси, ўзини ҳадеб айблайвериш;\nўзидан қониқмаслик ва ўзини камситиш;\nяхши ва ёқимли дамларни эслаганда қониқиш ҳосил қилмаслик, атрофдаги воқеаларга, яқинларига қизиқишнинг йўқолиши ёки камайиши.\nфикрини бир жойга жамлай олмаслик (фикрлар карахтлиги), паришонхотирлик, хотира пасайиши;\nбир қарорга келишнинг қийинлиги;\nўзини, дунёда бўлаётган воқеаларни, келажакни фақат ёмон хаёллар билан ўйлаш;\nбош оғриғи, бош айланиши, тананинг турли жойида оғриқлар;\nкардиалгия, нафас олиш фаолиятининг бузилиши;\nиштаҳа бузилиши (кучайиши ёки камайиши);\nқабзият, баъзи холларда ич кетиш;\nлибидонинг пасайиши, хайз кўришнинг бузилиши, аменорея;\nжисмоний ва руҳий чарчаш;\nтерида қичималар ва ҳ.к.\nўз жонига қасд қилишга интилиш;\nҳеч қандай фаолиятга қизиқмаслик;\nёлғизликка интилиш, бировлар билан мулоқотдан қочиш, ён-атрофдаги воқеаларга қизиқишнинг йўқолиши;\nўйин-кулгили ва кўнгил очар жойларга бормаслик;\nичкилик ёки турли фармакологик дориларга ружу қўйиш.\nАйтиб ўтганимиздек, депрeсcия учун кайфиятнинг пасайиши, фикрлар карахтлиги ва ҳаракатга бўлган мотивациянинг йўқолиши жуда хосдир. Манашу учта симптомнинг 2-3 ҳафтадан ошиқ биргаликда намоён бўлиши депрессия ташхисини қўйишга асос бўла олади. Депрессия билан оғриган бемор дунёни ва атрофда бўлаётган воқеаларни негатив тарзда қабул қилади, ўзининг ҳаётда тутган ўрнини песcимистик руҳда баҳолайди, ўзини ҳеч кимга кераксиздек ҳис қилади. Бемор доимо хавотирда яшайди, ҳеч қандай фаолиятга қизиқмайди, атрофдаги ўйин-кулгилар ва яқинларининг тақдирига эътибор ҳам қилмайди. Бемор доимо ҳўрсиниб юради, уни чалғитиш учун бирор-бир ишга мажбурлаш мумкин, бироқ уни ҳеч қандай эътиборсиз бажаради ва беморнинг кайфияти кўтарилишига бу таъсир қилмайди. Беморни гоҳида ойлаб уйқусизлик (айниқса, эндоген депрессияларда), гоҳида уйқу босавериши безовта қилади. Бемор деярли ҳар доим ёмон тушлар кўради. У тушида бировларни бўғиб ўлдириб юради, пичоқлайди, оламдан ўтган яқинлари ва қонли воқеаларни кўп кўради. Бундай тушлар беморлар кайфиятини янада туширади ва аҳволини оғирлаштиради. У хатто яқинда мен ўламан, деб оила аъзолари билан видолашиб юради.\nДепрессияга таъриф бера туриб, ушбу касаллик учун хос бўлган яна бир ҳавфли белги, яъни ўз жонига қасд қилишга интилишни алоҳида таъкидлаб ўтиш лозим. Шунинг учун ҳар бир УАВ депрессия билан даволаётган беморда суицидал фикрлар бор-йўқлигини аниқлаб олиши керак. Агар ушбу белгилар ҳақиқатан ҳам беморда кузатилаётган бўлса, психиатр кўриги зарур бўлади. Агар Сиз психиатр кўригини кечиктирсангиз, бемор Сиз даволаётган жойда ўз жонига қасд қилиши мумкин. Нима учун? Чунки бундай беморлар ўз жонига қасд қилиш учун бехавотир жой излаб юришади. Бундай тинч жой шифохонадир. Шунинг учун ҳам бемор ётган хонанинг эшиги доимо очиқ бўлиши, ёнида бошқа беморлар бўлиши ёки яқинлари ўтириши керак.\nДепрессия билан касалланган беморнинг ҳулқ–атвори. Айтиб ўтиш жоизки, депрессия кучли, мақсадга интилувчан, бироқ ҳиссиётга берилувчан одамларда кўп кузатилади. Уларнинг депрессияга тушишдан олдинги ҳаёти ўрганилганда қуйидаги хусусиятлар аниқланган.\nДепрессияга учраган шахсларнинг ўзига хос дунёқараши бўлади, улар атрофдаги воқеаларни ўз дунёқарашидан келиб чиққан ҳолда таҳлил қиладиган ва ҳиссиётга берилувчан шахслардир. Улар кўпинча ҳаётдан қониқмай яшашади, эришган ютуқлари уларни қониқтирмайди ва, кўпинча, ўз фаолиятига танқидий муносабатда бўлишади, улар ҳар доим ҳаётнинг олдида бўлишга ҳаракат қилишади. Шу билан бирга улар бошқаларнинг хатоларини топишни ва маслаҳат бериб юришни хуш кўришади. Одатда, улар кучли одамлардир. Агар унинг хатосини кўрсатса, бундан қаттиқ азият чекади ва шу одамни ёқтирмай қолади.\nОилада ҳам, уйда ҳам аниқ бир режа асосида ҳаёт кечиришга интилишади, ўта талабчан бўлишади, бола-чақасидан ҳам шундай яшашни талаб қилишади. Бу кўпинча оилавий мажораларга сабаб бўлади.\nУлар оила ва ишдаги муваффақиятсизликлар ва мусибатли воқеаларни оғриқли қабул қилишади, ичкиликка ҳам тез ружу қўйишлари мумкин.\nЁлғизликни ёқтиришади, бирор бир ишни бошлашса ёки раҳбарлардан топшириқ олишса, уни мукаммал бажаришга интилишади. Бундай одамлар арзимаган баҳодан жуда хурсанд ва арзимаган койишдан қаттиқ ҳафа бўлиши мумкин. Шунинг учун уларнинг жаҳлини чиқариш ҳам, кайфиятини кўтариш ҳам осон.\nДаволаш. Бу касалликни эрта аниқлаш ва даволаш муолажаларини эрта бошлаш беморнинг депрессиядан тезда чиқиб кетишига ёрдам беради. Депрессияни даволашда психотерапия ва психофармакотерапияга асосий урғу берилади.\nПсихотерапия. Ҳар қандай депрессияда психофармакотерапия психотерапия билан бошланиши ва психотерапия билан тугалланиши керак. Фармакотерапиядан олдин ўтказилган психотерапия даволаниш жараёнини енгиллаштирса, ундан кейин ўтказилган психотерапия эса депрессия қайталанишининг олдини олади. Бугунги кунда депрессияни даволаш жараёнида қўлланиладиган психотерапевтик усуллар жуда кўп бўлиб, уларнинг баъзилари ҳақида тўхталиб ўтамиз.\nПсихоанализ (психодинамик терапия). Психодинамик назарияга мувофиқ, депрессия негизида ички онгсиз зиддиятлар йиғиндиси ётади: шахс бир томондан бировларга қарам бўлишни ҳохламайди, иккинчи томондан бошқалар уни эътироф этиши, қўллаб-қувватлашини хохлайди. Албатта, бир-бирига зид ушбу ҳолатлар доимий қониқмаслик ҳиссини юзага келтиради, яъни бошқаларга нисбатан қаҳр-ғазаб ва ҳафагарчилик шахснинг ички дунёсини қамраб олади. Шу аснода шахснинг ўзи бошқаларнинг наздида меҳрибон, одамови ва ажойиб инсон сифатида тан олинишни хохлайди. Психоаналитиклар фикрича, манашу истакларнинг рўёбга чиқмаслиги депрессия шаклланишига туртки бўлади. Эътироф этилмаган ҳар бир хохиш ва истак йиллар мобайнида онг остида қўним топади ва улар йиғилган сайин ички зиддиятлар кучая боради. Бундай пайтларда депрессиянинг ўткир тарзда юзага келиши учун кучли стресснинг ўзи етарли. Сурункали тарзда шаклланадиган депрессия эса доимий руҳий-ҳиссий зўриқишлар таъсири остида ривожланади.\nПсиходинамик терапиянинг асосий мақсади депрессияга учраган беморда ички зиддиятларни тўла очиб ташлашга қаратилган. Бу терапия албатта индивидуал тарзда олиб борилади ва ҳар бир беморда ички зиддиятлар сабабини очишга қаратилган бўлади. Психодинамик терапия беморда катарсис, яъни руҳий покланишга эришилгунга қадар олиб борилади. Ижобий натижага бир неча кун ичида эришиш мумкин, баъзан эса бу жараён бир неча ойга чўзилади.\nКогнитив психотерапия беморда оптимистик тарзда фикрлаш саънатини шакллантиришга қаратилган. Бу терапиянинг асосида ҳам беморнинг фикрлаш дунёсини ижобий томонга ўзгартириш ётади. Когнитив психотерапиянинг методлари кўп бўлиб, улар махсус адабиётларда батафсил ёритилган. Бемор билан олиб бориладиган психологик суҳбатлар депрессия тури ва оғир-енгиллигига қараб 10–20 сеансгача бўлиши мумкин.\nДаволаш жараёнида беморнинг яқинлари билан мулоқот олиб бориш керак. Чунки бу суҳбатлар бемор ҳақида тўла маълумотга эга бўлишга ёрдам беради. Шунингдек, врач ёки психолог беморнинг яқинларига унинг олдида ўзларини қандай тутиш лозимлигини тушунтиради. Бу жуда муҳим. Чунки баъзан беморнинг яқинлари беморга қўшилиб уйда мотамсаро муҳит яратадики, бу фақат унинг аҳволини оғирлаштиради ва суицидал уринишларни кучайтиради холос. Беморга ҳадеб ёнбосавериш ҳам, унинг ҳулқ-атворини танқид қилавериш ҳам мумкин эмас. Беморга ундаги ёмон фикрлар депрессия белгиси, бу белгилар вақт келиб албатта ўтиб кетади, каби сўзлар билан унга таскин берилади. Суицидал фикрлар ва уринишлар аниқланган беморни ёлғиз қолдирмаслик керак. Оила аъзолари томондан назорат шундай бўлиши керакки, беморнинг ўзи буни билмасин. Чунки ҳадеб беморни қўриқлайвериш унинг жонига тегади. Беморнинг ишончини қозонган оила аъзолари билан кўчага чиқиб айланиб келиш ва сайр пайтида асосан беморни сўзлатиш, унинг ҳис-туйғуларига ҳамдард бўлиш ўта муҳим. Бемор доимо врач ёки психолог билан ҳар қандай вазиятда ҳам боғлана оладиган бўлиши лозим, чунки зудлик билан уларнинг ёрдами керак бўлиб қолиши мумкин.\nФармакотерапия. Фармакологик воситалар депрессиянинг барча турида тавсия этилиши мумкин. Бу мақсадда антидепрессантлар кенг қўлланилади. Антидепрессантлардан флуоксетин (прозак, профлузак), сертралин (золофт), циталопрам (ципрамил), пароксетин (паксил), флувоксамин (феварин), тианептин (коаксил), миансерин (леривон), моклобемид (аурорикс), милнаципран (иксел), миртазапин (ремерон) каби дорилар кўп қўлланилади.\nАнтидепрессантлар билан даволашнинг қонун-қоидалари\nДепрессия тури, даражаси, клиник манзараси ва беморнинг соматик аҳволидан келиб чиққан ҳолда аниқ бир антидепрессант танлаб олинади. Унинг кундалик дозаси белгиланади ва даволаш схемаси тузилади.\nАнтидепрессантлар аввал кам дозада берилади ва ҳар 3-5 кунда унинг дозаси ошириб борилади. Депрессия аломатлари сезиларли даражада камайгач, дорининг дозаси оширишдан тўхтатилади. Антидепрессантлар ўрта даражали депрессияларда 4-6 мобайнида, баъзан ундан ҳам кўп муддат ичилади. Бу қоида депрессиянинг яна қайталамаслиги учун қабул қилинган.\nАнтидепрессантлар билан даволаб бошлагандан 1-2 ҳафта ўтгандан кейингина беморнинг аҳволи яхшиланиб боришини тушунтириш ўта муҳим. Акс ҳолда “бу дорилар менга ёрдам бермаяпти” деб бемор уларни ичишдан воз кечиши мумкин. Дориларни врачдан бемаслаҳат тўхтатиб қўйиш мумкин эмаслиги тушунтирилади.\nАнтидепрессантларни бир неча ой ичиш зарурлиги ва депрессия белгилари бутунлай йўқолгандан кейин врачнинг ўзи даволашни тўхтатиш вақтини белгилаши айтилади.\nДорилар билан даволаш жараёнида режали тарзда психотерапия муолажаларининг ўтказилиши беморнинг депрессиядан чиқишини осонлаштиради. Психотерапевтик муолажалар пайтида бемор билан мулоқотлар олиб борилади, антидепрессантларни қабул қилиш билан боғлиқ бўлган муаммолар ечилади (чунки аксарият беморлар 1 ойдан кейин дори ичишни тўхтатиб қўйишади), беморда яхши натижаларга ишонч ҳосил қилинади.\nБугунги кунда депрессияни бартараф этиш учун ишлаб чиқилган антидепрессантлар сони кўп. Бироқ, уларни тўғри танлай олиш керак. Дориларни эрта тўхтатиб қўйиш ёки асоссиз тарзда кам миқдорда бериш кутилган ижобий натижани бермайди. Афсуски врачлар орасида антидепрессантларни жуда кам дозада бериш ва уни бор-йўғи 10-15 кунга тавсия этиш ханузгача учраб турибди. Аксарият антидепрессантлар натижаси 10 кундан сўнг сезилиб бошлайди, бу дорилар камида 2-3 ой мобайнида қабул қилиниши керак. Бемор депрессия белгилари тугагунча доимо врач назоратида бўлиши зарур. Дориларни тўсатдан тўхтатиш ҳам депрессиянинг яна қўзғашига сабабчи бўлади.\nҚўшимча равишда физиотерапия, фитотерапия, нина билан даволаш ва даволаш бадантарбияларини қўллаш беморнинг тузалишини тезлаштиради. Ўзбекистонда депрессияни даволашда кўп қўланиладиган антидепрессантлар ҳақида қисқача маълумот бериб ўтамиз.\n1-жадвал. Тиббий амалиётда кенга қўлланиладиган антидепрессантлар\nСеротонинни қайта қамалга олувчи селектив ингибиторлар\n2-жадвал.Тиббий амалиётда кен қўлланиладиган баъзи антидепрессантларга оид маълумотлар\nИшлаб чиқарилиш шакли ва дозаси\nБир кунлик доза, мг\nАмп.1,25 % - 2 мл;\n25 мг (табл)\nАмп.1,25 %-2 мл;\n20 мг (табл ва капс).\n20 мг ва 30 мг (табл ва капс)\n25 мг ва 50 мг (табл)\n37,5; 75 ва 150 мг (табл. ва капс)\n50 мг (табл ва капс)\nСедатив таъсирга эга антидепрессантлар\nАмп. 1 %-2 мл;\n10 мг ва 25 мг (табл ва капс)\n25 мг (табл ва капс)\n12,5 мг (табл ва капс)\nАмп. 1,25 %-2 мл;\n12,5 мг ва 25 мг (табл)\n50 мг ва 10 мг (табл)\n25, 50, 100 мг (капс)\nАмп. 1% - 5 мл (50 мг)\n3-жадвал. Тиббий амалиётда кенг қўлланиладиган бензодиазепинлар (транквилизаторлар)\nСертралин (золофт) депрессия ва обсессив-компулсив бузилишларни даволашда кенг қўлланилади. Сертралин организмга холинолитик, кардиотокcик ва седатив таъсир кўрсатмайди ва барча ёшдаги беморларга тавсия қилиниши мумкин, шу жумладан ўсмирларга ҳам. Дори яққол ифодаланган тимоаналептик ва енгил ифодаланган стимулловчи таъсирга эга. Дорининг таъсири бир ҳафталардан сўнг сезилади, бироқ аниқ ифодаланган таъсири 3–4 ҳафталарда, баъзан 6–8 ҳафталарда билинади. Сертралин депрессиянинг барча турларида қўлланилади ва бошқа антидепрессантлар каби кам дозаларда (кунига 50–100 мг) тавсия этиб бошланади. Обсесcив-компулсив бузилишларда кунига 150–200 мг дан 2–4 ой мобайнида ичишга буюрилади. Сертралин 50 мг ли дозада (табл. ва капсула) ишлаб чиқарилади.\nСертралин алкогол, карбамазепин ва галоперидол таъсирини кучайтирмайди. Юрак қон-томир касалликлари бу дорини тавсия этишга монелик қилмайди. Шунинг учун ҳам сертралин инфарктдан сўнг ривожланган хавотирли-депрессив бузилишларда кенг тавсия этилади. Сертралин седатив таъсирга эга эмас, жисмоний ва руҳий холсизлик ҳам кузатилмайди. Дорини узоқ муддат қабул қилиш, унга боғланиб қолишни чақирмайди. Бемор автомобил бошқариши ҳам мумкин.\nФлувоксамин (феварин) 50 мг, 100 мг ли таблеткаларда ишлаб чиқарилади. Депрессияда кенг қўлланилади, обсессив-компулсив бузилишларда ҳам самаралидир. Флувоксамин дастлаб 50 ёки 100 мг дан кунига 1 маҳал кечқурун ичишга тавсия этилади. Дорининг дозаси секин-аста оширилади ва бунда беморнинг дорига бўлган реакцияси эътиборга олинади. Аксарият ҳолларда 100 мг дан кунига 1 маҳал тавсия этишнинг ўзи кифоя. Заруратга қараб унинг кундалик дозасини 300 мг га етказиш мумкин. Февариннинг тавсия қилинадиган кундалик дозаси 150 мг дан ошса, уни 2 ёки 3 га бўлиб бериш керак. Масалан, эрталаб 50 мг, кечқурун 100 мг ёки 50 мг дан кунига 3 маҳал. Дори 4-6 ой мобайнида тавсия этилади.\nФлувоксамин 8 ёшдан кейин тавсия этилади. Ўсмирлар учун дорининг дастлабки дозаси 25 мг, кейинчалик 50-150 мг га етказилади. Дорининг терапевтик дозаси врач томонидан индивидуал тарзда белгиланади. Флувоксаминнинг таъсири 1 ҳафтадан сўнг кўзга ташлана бошлайди ва 1 ой ичида ижобий натижага эришилади. Агар 1-2 ой ичида кўзланган ижобий натижага эришилмаса, дорининг дозаси секин-аста камайтириб, уни қабул қилиш тўхтатилади.\nФлувоксамин ва шу гуруҳга кирувчи антидепрессантларни тавсия қилишга монелик қилувчи ҳолатлар.\nМАО ингибиторларини қабул қилаётганда тавсия этилмайди.\n8 ёшгача бўлган болаларга тавсия этилмайди.\nЭпилепсия ва тутқаноқ хуружлари (заруратга қараб тавсия этилади, агар тутқаноқ хуружлари кузатилса, дорини қабул қилиш тўхтатилади).\nЖигар ва буйрак етишмовчилиги (заруратга қараб тавсия этилади, агар жигар ферментлари фаоллиги ошса, дорини қабул қилиш тўхтатилади).\nҲомиладор аёлларга эхтиёткорлик билан тавсия қилинади.\nСпиртли ичимликлар ичиш ман этилади.\nЯллиғланишга қарши ностероид дорилар ва аспирин қабул қилиб юрган ҳамда анамнезида қон кетишга мойиллиги бор беморларга эхтиёткорлик билан тавсия этилади.\nПароксетин (рексетин) 20 мг таблеткаларда ишлаб чиқарилади. Пароксетин депрессиянинг барча турларида, шу жумладан хавотирли-депрессив ва обсессив-компулсив бузилишлар, фобик синдромларда тавсия этилади. Дорининг дастлабки кундалик дозаси 20 мг бўлиб, унинг дозаси ҳар ҳафтада 10 мг га ошириб борилади. Тавсия қилиш мумкин бўлган энг юқори доза кунига 60 мг. Масалан, дорининг кундалик дозасини 40 мг га етказиш учун 4 ҳафта зарур бўлади.\nДепрессия белгилари йўқолгандан кейин ҳам пароксетинни кунига 20 мг дан 4-6 ой мобайнида қабул қилиш тавсия этилади. Дори қабул қилишни тўсатдан тўхтатиб қўйиш мумкин эмас, бунинг учун унинг дозасини аста-секин камайтириб бориш лозим. Пароксетин кунига 1 маҳал одатда эрталаб овқат пайтида қабул қилинади ва чайнамай ютилади. Ожиз беморлар ва қариялар учун дорининг дастлабки дозаси кунига 10 мг бўлиши керак.\nФлуоксетин (прозак, портал, флувал, продел) 20 мг таблеткаларда ишлаб чиқарилади. Бу дори депрессиянинг барча турларида тавсия этилади, шу жумладан обсессив-компулсив бузилишлар, булимия, фобияларда самарали антидепрессантдир. Седатив таъсирга эга эмас. Ўртача терапевтик дозада юрак қон-томир системаси фаолиятига ножўя таъсир кўрсатмайди. Дастлаб 20 мг дан куннинг биринчи ярмида бир маҳал ичишга тавсия этилади. Орадан 1-2 ҳафта ўтгач дозаси ошириб борилади. Бир ойлардан кейин бу дорини 20 мг дан кунига 2-3 маҳал ичишга тавсия этиш мумкин. Флуоксетиннинг энг юқори кундалик дозаси 80 мг.\nДепрессия профилактикаси. Депрессия ривожланишини олдиндан билиш қийин. Врач фақат энди ривожланаётган депрессия аломатларини ўз вақтида илғаб олишга ҳаракат қилиши мумкин. Депрессиянинг такрорланиши, вақти-вақти билан клиник белгиларининг кучайиб туриши ва сурункали кечиши бу касаллик билан оғриган беморларни доимий назоратга олишни тақозо этади. Умумий амалиёт врачлари депрессия касаллиги белгиларидан воқиф бўлишлари ва ташхисни тўғри аниқлай олишлари керак. Депрессиянинг енгил турлари, айниқса соматик бузилишлар билан намоён бўлган турлари билан мурожаат қилган беморларни УАВ мустақил равишда даволаши лозим. Даволаш жараёнида қийинчиликлар юзага келса ёки суицидал фикрлар пайдо бўлса, психиатр ёки тиббий психолог ёрдами керак бўлади.\nҚўшилган: 15:01 / 17-04-2021 Ўқилди: 43\nДИСК ЧУРРАСИ ШУ ҚАДАР ХАВФЛИМИ?\nДепрессия қандай касаллик?


12.02.2018 23:44 0 807\nСамарқандда хавфсиз туризм инспекторлари иш бошлади.\nСамарқанд вилояти ИИБ жамоатчилик ва оммавий ахборот воситалари билан алоқалар гуруҳи маълумотига кўра, Самарқандда ҳам хавфсиз туризмни таъминлаш бошқармаси ташкил этилган. Бошқарма учун алоҳида бино ажратилиб, бугунга қадар 50 га яқин ходим ишга қабул қилинган. Инспекторлар транспорт ва алоқа воситалари билан таъминланмоқда, деб хабар берди «ЎзА».\nСамарқанд хавфсиз туризм инспекторлари


Сирдарё ҳақида — У ким, бу нима — QOMUS.INFO\nQOMUS.INFO > С ҳарфи > СИРДАРЁ\nСИРДАРЁ — Ўрта Осиёдаги энг узун ва Амударё’тн кейинги энг серсув даре. Сирдарё турли номлар билан аталган. Кддим юнон тарихчиларининг асарларида Яхартес (Яксарт), баъзан, Танаис, зардуштийларнинг муқаддас китоби Авестода Дану, хитой транскрипциясида Яоша, 10-а. да ёзилган географик асар — «Худуд улолам»да Хашарт, руний (туркий) ёзувларида Енчуўгиз, Фирдавсийнинг «Шоҳнома»сида ва Ҳамдуллоҳ Қазвинийнинг «Нузҳат улҚулуб» асарида Гулзарриюн, араблар келгандан кейинги кўпгина солномаларда Сайхун, араб географларидан Ибн Хурдодбеҳ асарларида (9—10-а. лар) Хашарт ва Қанқар, Беруний асарларида Хасарт шаклларида тилга олинган. Айни вақтда у қайси ердан оқиб ўтишига қараб Оби Фарғона (ёки Фарғона дарёси), Ўзган дарёси, Оби Хўжанд (Хўжанд суви), Наҳр ошШош (Шош дарёси), Банокат дарёси деб ҳам аталган.\n«Сирдарё» атамаси дастлаб Рим тарихчиси Плиний асарида (мил. 1-а.) «Силис» шаклида учрайди. «Силис» ёки «Сир» сўзи бу дарё атрофида яшаган қабила номидан олинган бўлса керак.\nФарғона водийсининг шарқий чеккасида, Балиқчи қишлоғи ёнида Норин дарёси билан Қорадарё қўшилган жойдан Сирдарё деб аталади. Ўзбекистоннинг Андижон, Наманган, Фарғона, Тошкент, Сирдарё вилояти, Тожикистоннинг Суғд вилояти ва Қозоғистоннинг Жан. Қозоғистон ва Кизилўрда вилоятлари бўйлаб аввал ғарб, жан. ғарб томон, сўнгра эса шим., шим. ғарбга оқиб бориб, Орол денгизига қуйилади.\nУз. 2272 км, Норин дарёсининг бошланиш жойидан —3018 км. Дарё ҳавзасининг майдони тахм. 462000 км2, унинг асосий сув ҳосил бўладиган қисми эса 219000 км2.\nСирдарё ҳавзасининг тоғли қисмида Оқшийрақ, Бўрқўлдўй, Отбоши, Олай, Туркистон ва Нурота тизмалари бўйлаб, шим. да эса Терскай Олатови бўйлаб оқади. Тизмаларнинг чўққилари кўпинча қор ва музликлар билан қопланиб ётади. Бу тизмаларда 1600 дан ортиқ музлик бўлиб, уларнинг умумий майд. 2200 км2дан зиёдроқ. Ёз ойларида эриб улгурмаган қорлик ҳам кўп.\nФарғона водийсида Сирдарёнинг ўзани нисбатан чуқур, қайири ҳам анча пастда жойлашган. Фарғона водийсидан чиқавериш ерида (Бекобод ш. дан 4 км юқорирокда) Сирдарё Фарҳод ГЭС учун қурилган тўғон билан тўсилган. Йилнинг кўп қисмида дарё суви ана шу ГЭСга сув берадиган Фарҳод канали орқали оқади. Бекобод ш. дан қуйирокда канаддаги сувнинг бир қисми яна қайтадан дарёга қуйилади. Бошқа бир қисми эса «Дўстлик» канали орқали Мирзачўл ерларини суғоришга сарф бўлади. Фарҳод ГЭС тўғонидан юқорида дарё ўзанида каттагина Фарҳод сув омбори барпо этилган.\n1956 й. Хўжанд ш. дан 12 км юқорида, Сирдарё ўзанида Қайроққум сув омбори ва «Халқлар дўстлиги» ГЭС қурилди. Фарғона водийси қисмида Сирдарёга жуда кўп ирмоқкелиб қуйилади. Улардан энг йириклари ўнг томондан — Чатқол ва Қурама тоғ тизмаларидан оқиб келадиган Поччаотасой, Косонсой, Ғовасой, Чодаксой, чап томондан — Олай ва Туркистон тоғ тизмаларидан сув оладиган Исфайрамсой, Шоҳимардонсой, Сўх, Исфара, Хўжабақирғон ва Оқсув. Бу ирмоқлар баланд тоғлардан оқиб тушадиган кичик, лекин. жуда нишаб оқадиган тоғ дарёларидир. Уларнинг уз. 80—160 км, сув тўплаш майд. 400—2500 км2, ўртача йиллик сув сарфи эса 10—15 м3/сек., Сўх дарёсиники эса 40 м3/сек. дан бир оз ортиқ. Суви кам бўлишига қарамай бу дарёлар Фарғона водийсидаги ерларни суғоришда муҳим аҳамиятга эга. Фарғона водийсидан чиққандан сўнг Сирдарёга чап томондан ҳеч қандай ирмоқ қўшилмайди, ўнг томондан эса унга Оҳангарон, Чирчиқ, Келес ва Арис дарёлари келиб қуйилади. Сирдарёнинг бу ирмоқлари ҳам, айниқса, Чирчиқ билан Арис дарёлари тоғдан оқиб келади. Тоғлардан чиқавериш ерида Чирчиқдарёсининг ўртача кўп йиллик сув сарфи 227 м3/сек., Арис дарёсиники 65 мўсек. Оҳангарон дарёсиники 23 м3/ сек. Тоғлардан текисликларга чиқиши билан дарёларнинг сувлари канал ва ариқлар орқали суғоришга олинади. Уларнинг фақат суғоришдан орттан сувларигина Сирдарёга келиб қуйилади. Ўрта ҳисобда Сирдарё су~ вининг 78% Норин сувидан, қолган 22% Қорадарё сувидан ташкил топади.\nТоғларнинг пастки қисмидаги мавсумий қорлар эрийдиган апр. ойидан сув кескин кўпая бошлайди, бу кўпайиш июнь ойининг охирларига қадар давом этади. Июнь ойида энг кўп микдорда (йиллик сув миқдорининг 17%идан зиёдроқ қисми) оқиб ўтади, июлдан бошлаб, янв., фев. ойларигача дарёнинг суви камая боради. Кам сув оқиш даври окт. ойидан май ойи охирларига қадар давом этади, бу даврда ўртача ойлик сув микдори 5—6% ни ташкил этади. Энг кўп сув сарфи май—июнь ойларига, энг кам сув сарфи эса янв. — фев. ойларига тўғри келади.\nКўп йиллик (1910—75) кузатишларга қараганда, Фарғона водийсидан чиқавериш ерида (Бекобод ш. яқинида) Сирдарёнинг ўртача йиллик сув сарфи 278 — 1080 м3/сек. орасида ўзгариб туради, ўрта ҳисобда эса у 568 м3/сек. га (ёки йилига карийб 18 млрд. м3га) тенг. Оҳангарон ва, айниқса, Чирчиқ ирмоқларининг суғоришдан ортган сувлари қўшилгандан сўнг, Сирдарёнинг суви анчага кўпаяди. Кўкбулоқ кузатиш ст-яси ёнида (Чирчиқ дарёси қўшилган жойдан 27 км қуйида) дарёнинг ўртача кўп йиллик сув сарфи 724 м3/сек. ёки йилига 23 млрд. м3ни ташкил этади. Кўкбулоқцан ўтгач, Сирдарё кенг ўзанда ёйилиб, осойишта оқади, шунинг учун суви кўпроқ буғланишга ва қисман суғоришга сарфланади. Натижада дарё суви этагигатомон камая боради. Қизилўрда ш. га борганда дарёнинг ўртача сув сарфи 673 м3/ сек. га, Ғазали ш. га етганда 492 м3/сек. га ва ниҳоят, Орол денгизига борганда 420 м3/сек. га тушиб қолади.\nСирдарёнинг энг кўп сув сарфи Бекобод ш. яқинида кўпинча 1500-2000 м3/ сек. ўртасида бўлади, энг кўп сув сарфи 3340 м3/сек. га етган йиллар ҳам бўлган (1934 й. 17 июнда). Энг кам сув сарфи 150 м3/сек., ҳатто ундан ҳам камроқ бўлиши мумкин. Фарғона водийсидан чиқиш еридан Чирчиқ дарёси келиб қуйилган жойга қадар Сирдарё кенглиги 15 км гача бўлган кенг водийда оқади.\nДарёнинг қирғоқлари ётиқ, қайири кенг. Шу сабабдан кам сувли йилларда дарё эни 0,3—0,5 км бўлади, серсув йилларда эса айрим жойларда 5—7 км, ҳатто 11 км га қадар тошиб чиқади.\nДарё ўзани эгрибугри ва кўп жойларда ороллар ҳосил қилиб, тармоқларга ажралиб кетган. Юмшоқ жинслардан тузилганлиги сабабли дарё қирғоқлари кўпинча ўпирилиб тушиб, жарлик тусини олган. 1964 й. да Сирдарёнинг бу қисмида (Чордара қишлоғи ёнида) катта тўғон қурилиб, Чордара сув омбори барпо этилган. Сув омбори ёнида қуввати 100 минг кВт га тенг бўлган ГЭС ҳам қурилган. Тўменариқ қишлоғидан қуйида дарёнинг ирмоклари пасая бо~ риб, дельта қисмига келганда (Ғазали ш. дан ўтгандан сўнг) деярли сув сатҳи билан тенглашиб қолади. Қизилўрда ш. дан бир оз юқорирокда Сирдарёда сув кўтаргич тўғон қурилган. Бу тўғон дарёнинг ўнг ва чап соҳилларидаги суғориш каналларига сув чиқариб беради. Тўменариқ билан Жусали т. й. станциялари оралиғида Сдан бир қанча тармоклар ажралиб чиқади. Улардан энг кўҳнаси Қизилқум чўллари оралаб кетган Жанадарё билан Қувондарё тармоқларидир. Бир замонлар сувга тўлиб тошган бу тармоқлар аллақачон қуриб битган. Фақат кейинги йилларда уларнинг айрим қисмлари тозаланиб, суғориш каналларига айлантирилди. Кўксув, Чийли, Саврамбой, Чиркейли ва Қораўзак тармоклари ҳоз. мавжуд тармоқлардир. Булардан энгйириги — Қораўзак тармоғи Сдан Қораўзак т. й. станцияси ёнида ажралиб чиқади ва 131 км оқиб боргач, Жусали т. й. станцияси ёнида яна Сирдарёга қўшилади. Ҳоз. вақтда Қораўзак дарёнинг бош ўзанига айланган, дарё сувининг кўп қисми шу тармоқ орқали оқади. Қораўзакдан бошқа тармоклари ҳам муҳим хўжалик аҳамиятига эга. Сирдарёнинг қуйи оқимидаги 70 минг га дан ортиқроқ ерни суғорадиган 400 га яқин ариқканаллар ана шу тармоклардан сув олади.\nСирдарё анча лойқа дарёдир. Бекобод ш. яқинида унинг хар 1 м3 сувида ўрта ҳисобда 2,17 кг лойқа оқизиқ бўлади (оқизиқларнинг йиллик миқдори қарийб 37 млн. т). Бу оқизиқларнинг 72,3% март — июнь ойларида, 20,3% июль — сент. ва қолган 7,4% окт. — фев. ойларида оқиб ўтади.\nФарғона водийсида Сирдарё деярли музламайди. Дарёнинг бу қисмида музлаш ҳодисалари, асосан, шовуш оқимидан иборат бўлиб, бу ҳодиса ўрта ҳисоб билан 10—15 кун давом этади. Фарғона водийсидан чиқиб, шим. га томон борган сари С. нинг оқиш тезлиги сусайиб, сувнинг ёппасига музлаши камданкам содир бўлса, этак қисмида (Ғазали ш. ёнида) дарё 80—140 кун давомида қалин муз билан қопланиб ётади.\nСирдарё ва унинг кўпчилик ирмоғида қурилиб ишга туширилган гидротехник иншоотлар, айниқса, йирик тўғонлар, сув омборлари, каттакатта каналлар ва коллекторлар таъсири натижасида Сирдарёнинг оқим микдори ва гидрологик режими анча ўзгарди. Mac, кейинги йиллардаги кузатиш маълумотларига қараганда, Сирдарёнинг ўртача йиллик сув микдори Хўжанд яқинида 476 м3/ сек. га, дарёнинг этак қисмида (Ғазали ш. ёнида) эса 158 м3/ сек. га, тушиб қолган.\nСирдарё ҳавзасида обикор деҳқончилик жуда қадимдан мавжуд бўлган. Лекин, 20-а. нинг 2ўн йиллигигача ўзлаштирилган ерлар, асосан, Фарғона водийси билан Тошкент воҳасида бўлган. Бу ерлар Сирдарёнинг Фарғона водийсидаги ирмок/щридан сув оладиган Андижонсой, Шақрихонсой, Қувасой. Марғилонсой, Олтиариқсой ҳамда Чирчиқ ва Оқангарон дарёларидан чиқарилган Захариқ, Қорасув, Бўзсув, Таначибуқа ва Ёрдон каби қад. канал ва ариқлар орқали сув олган. 1920 й. да Сирдарё ҳавзасида ҳаммаси бўлиб 1200 минг га чамасида ер суғорилган.\nСуғориладиган ерлар майдонини кенгайтириш ва уларнинг сув таъминотини яхшилаш борасида кейинги 60 йил давомида катта сув хўжалик қурилиш ишлари амалга оширилди: Андижонсой, Шаҳрихонсой, Қорасув ва Бўзсув сингари қад. каналларни янгилаш ва кенгайтириш билан бирга Сирдарё ҳавзасида мураккаб гидротехник иншоотлар системасига эга бўлган Катта Фарғона, Шим. Фарғона, Жан. Фарғона, Катта Андижон каналлари, Охунбобоев номли канал каби ўнлаб йирик ва юзлаб кичироқ ариқканаллар қазилди. Натижада Сирдарё ҳавзасидаги ариқканалларнинг умумий уз. қарийб 65 минг км га етди. Бу каналларга муттасил сув бериб туриш учун Сирдарё ва унинг ирмокларида жуда кўп тўғон ва гидротугунлар қурилган. Норин дарёсидаги Учқўрғон, Қорадарёдаги Кампирравот, Тешиктош, Куйганёр, Сирдарё даги Фарҳод Қизилўрда ва Ғазали гидроузеллари шулар жумласидандир.\nЙилдан йилга тобора кўпроқ ерлар суғорилиши натижасида айрим пастқам жойларни шўр ва ботқоқ боса бошлади. Ана шундай жойларнинг захини қочириш ва йиғилган сизот сувлар билан суғоришдан ортган партов сувларни дарёларга ташлаш мақсадида Сирдарё ҳавзасида 300 дан ортиқ коллектор ва зовурлар ҳам қазилган (32 минг км). Энг йирик коллекторлар Шим. Бағдод, СўхИсфара, Сарижўга, Сариқсув, Ёзёвон, Улугнор, Замбаркўл, Шўркўл, Асака, Шўрўзак, Марказий Мирзачўл ва Қорасув. Сув хўжалиги соҳасида амалга оширилган тадбирлар натижасида (1970 й. лар охирида) Сирдарё ҳавзасида суғорилаётган ерлар майд. 2,4 млн. га дан ортиб кетди (2001 й. да 2887 минг га).\nСирдарё ҳавзасидаги суғориладиган ерларда, асосан, пахта экилади. Шунингдек, дон, сабзавот, мева ва полиз экинлари ҳам етиштирилади. Норин дарёсида улкан Тўхтағул сув омбори, Қорадарёда Андижон сув омбори, Чирчиқда Чорвоқ сув омбори, Сирдарёда Қайроққум сув омбори қурилди, Катта Наманган ва Қизилқум каналлари каби магистрал суғориш каналлари қазилди.\nС, айниқса, унинг баланд тоғлардан оқиб тушадиган ирмоклари катта гидроэнергетика захирасига эга. Уларнинг умумий потенциал гидроэнергетика захираси карийб 22 млн. кВт. Бу ҳавзада 63 ГЭС қурилган. Уларнинг умумий қуввати 2,8 млн. кВт.\nСирдарё ва унинг ирмоқлари кўплаб қишлоқ ва шаҳарларни, Фарғона водийси, Тошкент, Чирчиқ, Бекобод ва Кизилўрда каби шаҳарлардаги йирик з-д ва ф-каларни, кўп сонли саноат корхоналарини сув билан таъминлайди.\nДарёнинг унинг қайирида қолдиқ ўзанлар ўрнида ҳосил бўлган кўпгина кўллар билан биргаликда Ўзбекистон ва Жан. Қозоғистонда балиқчиликнинг ривожланишидаги аҳамияти ҳам катта. Бу соҳада, айниқса, Сирдарёнинг қуйи оқими ва, шунингдек, Бекобод, Далварзин ва Арнасой атрофидаги кўллар муҳим, Сирдарёнинг қуйи қисми балиқчиликда алоҳида ўрин тутади, у илгари Орол денгизида овланадиган осётр, мойбалиқ, сўвян, тўрта балиқ, сазан ва вобла каби қимматбаҳо баликларнинг асосий урчиш жойларидан бири эди. Сирдарёда 40 дан ортиқ балиқ тури яшайди.\nАд: Шульц В. Л., Машрапов Р., Ўрта Осиё гидрографияси, Т., 1969; Захидов А. 3., Водохозяйственные системы Средней Азии, Т., 1971.\nNext PostСИФАТ АНАЛИЗИ


ОЛИЙ ТАЪЛИМ МУАССАСАЛАРИДА ЯНГИ ЎҚУВ ЖАРАЁНИ ЗАМОНАВИЙ, ИННОВАЦИОН ТАЖРИБАЛАР АСОСИДА ТАШКИЛ ЭТИЛАДИ - Ўзбекистон овози газетаси\nОЛИЙ ТАЪЛИМ МУАССАСАЛАРИДА ЯНГИ ЎҚУВ ЖАРАЁНИ ЗАМОНАВИЙ, ИННОВАЦИОН ТАЖРИБАЛАР АСОСИДА ТАШКИЛ ЭТИЛАДИ\nМиллий матбуот марказида ўтказилган матбуот анжуманида Олий ва ўрта махсус таълим вазирлиги томонидан олий таълим тизимига жорий этилган янгиликлар ва соҳага оид бир қатор ҳуқуқий-меъёрий ҳужжатларга киритилаётган ўзгартириш ва қўшимчалар ҳақида батафсил маълумот берилди.\nАнжуманда 2018/2019 ўқув йилида республикамиздаги мавжуд 60 та олий таълим муассасаси ва уларнинг 19 та филиалларига 620 мингдан зиёд абитуриент илк маротаба 13 кун давомида замонавий ахборот технологиялари асосида қабул бўйича тест синовлари топширгани таъкидлаб ўтилди.\nНатижаларга кўра, республика бўйича ўртача ўтиш кўрсаткичи давлат гранти асосида 123,0 баллни, тўлов-контракт асосида 101,9 баллни ташкил этди. Соғлиқни сақлаш, педагогика, қишлоқ хўжалиги ва ветеринария таълим йўналишлари бўйича ҳудудлар кесимида тасдиқланган мақсадли қабул квоталари доирасида 2 минг 214 нафар абитуриент ўқишга қабул қилинди.\nХорижий фуқароларни олий таълим муассасалари бакалавриатига қабул қилиш квоталаридан ташқари, суҳбат асосида тест синовларисиз ўқишга қабул қилиш тартибига кўра, 1 минг 924 нафар хорижий фуқаро ўқишга қабул қилинди.\nЯнги ўқув йилидан бошлаб ўқиш муддати уч йил бўлган «Мактабгача таълим» ҳамда педагогика соҳаси бўйича «махсус сиртқи бўлим», тегишли соҳалар бўйича ўқиш муддати беш йил бўлган «сиртқи бўлим» бакалавриат таълим йўналишлари ўз фаолиятини бошлади.\n— 2018/2019 ўқув йилида олий таълим муассасаларида ўқув жараёни янгидан такомиллаштирилган меъёрий ҳужжатлар асосида ташкил этилаяпти, — деди Олий ва ўрта махсус таълим вазирининг биринчи ўринбосари Одил Абдураҳмонов. — Ўқув режалари буюртмачи ташкилотлари билан ҳамкорликда тайёрланаяпти. Бунда фанлар сони оптималлаштирилиб, амалиёт дарслари кўпайтирилади. Битирувчи талабалар топширадиган якуний давлат аттестация имтиҳонлари камайтирилиб, асосан битирув малакавий ишлари ёки мутахассислик фанларидан давлат имтиҳонларига эътибор қаратилади.\nТалабалар ўзлаштиришини баҳолашнинг шаффоф ва замонавий тизими жорий этилаяпти. Бунда аввалги 100 баллик тизимдан воз кечилади ва 5 баллик баҳолаш киритилади. Педагогнинг якуний назорат жараёнларидаги иштирокини истисно этадиган тизимга алоҳида эътибор қаратилади. Профессор-ўқитувчилар учун «вақт меъёрлари»нинг янги механизмлари ишлаб чиқилмоқда.\nСинов тариқасида республикадаги 5 та олий таълим муассасасида 2018-2019 ўқув йилидан қўшма диплом дастури асосида бакалавр ва магистратура босқичларида кадрлар тайёрлаш амалга оширилади. Айни пайтда вазирлик хорижий олий таълим муассасалари билан ҳамкорликда қўшма дастурларни жорий этиш асосида кадрлар тайёрлашни йўлга қўйиш бўйича музокаралар олиб бораяпти.\nЖорий йилнинг 1 сентябридан бошлаб олий таълим муассасалари профессор-ўқитувчиларининг ва илмий-тадқиқот муассасалари илмий ходимларининг базавий лавозим маошлари тегишли равишда табақалаштирилган ҳолда ўртача 25 фоизга оширилди.\nОлий таълим тизимида мамлакатимиздаги мавжуд иқтисодиёт соҳалари ва ҳудудларни комплекс ривожлантиришнинг жорий ва истиқболдаги эҳтиёжларидан келиб чиққан ҳолда янги таълим ихтисослиги йўналишлари очилади ҳамда бакалавриат, магистратурага талабалар қабул қилишнинг умумий кўрсаткичлари 2021 йилгача босқичма-босқич 18 фоизгача оширилади.


"Ўзбеклигимдан уялиб кетяпман" - Нью-Йорк ҳужумига муносабатлар - BBC News O'zbek\n"Ўзбеклигимдан уялиб кетяпман" - Нью-Йорк ҳужумига муносабатлар\n2 ноябр 2017\nНью-Йоркликларни ҳужум ларзага солди.\nНью-Йоркда одамлар устига юк машинасини ҳайдаб саккиз кишини ўлдиришда айбланаётган тошкентлик Сайфулло Соипов ижтимоий тармоқларда қизғин баҳсларга сабаб бўляпти. Кимдир уни лаънатласа, бошқалар уни тушунишга ундайди. Яна бошқалар эса унинг ўзбек эканини рад этишмоқда.\nBBC Uzbek Фейсбук саҳифасида шарҳ қолдирганлар орасида ҳужумчининг ўзбек экани фактини тан олиб, ҳужум сабабларини таҳлил қилишга чақираётганлар бор.\nСуҳроб Насриев: "Нимага айнан "ўзбеклар?" деган саволга менинг фикрим, бу Ўзбекистондаги ёшларнинг илми ва билими камлигида. Дунёқарашларимизнинг жуда қисқалигида. Шахснинг фикрлаши ва ўз билими кучли бўлмаса, бунақа одамга ким нима деса шунга ишониб, бўйсуниб кетиши осон бўлади. Яъни содда инсонни манипулировать қилиш осонроқ."\nАбу Райҳона Абу Ҳанифа: "Ўзбек бу, адашган бўлса ҳам, биз уни сақлаб қололмадик адаштирувчиларнинг хийлаларидан, ҳимоя қилолмадик. Шу болани виждонидан, иймонидан, фидокорлигидан ва ҳак йўлда жонини ҳам аямаслигидан ҳакикий лаънатилар фойдаланди. У эса ўзбек фарзанди. Буни англай олсаларингиз эди. Ўзбек бу бизнинг боламиз, бизнинг акамиз, укамиз, бизнинг жигаримиз."\nАбу Райҳона Абу Ҳанифа: "Ўша мусулмонлар ўлиб кетишади, аммо даъватчилар ялло қилиб, ям-яшил ўтлоқларда оила, бола-чақалари билан ялло қилиб, пикник қилиб юришибди."\nҲаким Эргашев: Ё товба, нима, одамларимиз ичида ғўр ва кўрлари шунчалик кўпми? Ўзбек миллатини дунёга шарманда қиладиган даражада? Манимча, бунақа ишларда ота-оналарниям айби бор, фарзандлари тарбияси ва тақдирига бефарқлик! Демак, бунақа экстремистик, террористик ғояларга қарши курашишни, иммунитет ҳосил қилишни боланинг ёшлигидан, оиладан бошлаш керак!"\nШарҳловчилар орасида ҳужумчини оқлаб, айбни Ғарб сиёсатидан қидиришга чақирувчилар ҳам бор.\nБруклиндаги ўзбеклар ўзларига бўлган муносабат ўзгаришидан хавотирдалар.\nМуҳаммад Аҳмад: "Ким адашган, ким адашмаган - сизлар қаердан биласизлар? Бу мусулмон биродар улуғ иш қилди, мусулмонларнинг қасосини олди. Сен дин душманлари оғзингга келганини гапираверма."\nЗайд Джавхарович Залимов: "АҚШ қаерга бурнини суқса, ўша ерда вайронагарчилик, террор. Терроризмни келтириб чиқарган АҚШни ўзи энди мевасини териб жим есин, бурнини бошқа давлатларга суқмаслиги керак."\nДима Шакиров: "Яқинда шу йилнинг ўзида бир америкалик 50 кишини ўлдириб, 250дан ошиғини яралади, уни ҳеч ким террорист демади. Битта мусулмон одам ўлдирса, бутун дунё гапиради, ҳатто ўзининг миллати."\nЯна бошқаларнинг эса ҳужумчини Ўзбекистонга алоқадор кўриш нияти йўқ.\nМая Искандарова: "Ўзбеклар, бекорга асабларингни бузманглар. Бу одамнинг Ўзбекистонга ҳеч алоқаси йўқ. Унинг Ўзбекистондан чиқиб кетганига етти йил бўлган ва у бошқа мамлакатда яшайди. Бошқа мамлакатга хизмат қилган. Ўзбек маданиятига алоқаси бўлмаган оқимларга қўшилиб кетган. Психологияси заиф одам."\nДилфуза Паризода Жовлиева: "Жуда ёлғончисизлар. Қирғизистонлик ўзбек бу, Туркия ахборотларида айтди. Ўзбеклигимидан уялиб кетяпман. Охирги пайтларда жуда ҳафа бўляпман. Ўзбекистонлик ўзбек эмас, қирғизистонлик ўзбек."\nРудольф Алаев: "Охиригача ишонгим келмаяпти, чунки ўзбекларни ёмонотлиққа чиқазиб қўяди."\nАҚШдаги ўзбек ҳужумчи Сайфулло Соипов ким?\nЎзбекистон: 'Сайфулло Соипов АҚШда радикал гуруҳлар таъсирига тушган'


ЎзА - "Ягонасан, муқаддас Ватан!" республика кўрик-танловининг якуний босқичи бўлиб ўтди\n10.08.2017 17:42 Чоп этиш версияси\nМустақиллигимизнинг 26 йиллигига бағишлаб ташкил этилган "Ягонасан, муқаддас Ватан!" республика кўрик-танлови жонажон Ўзбекистонимизни улуғловчи юксак савияли мусиқий асарларни тингловчиларга тақдим этишдек мақсадларни кўзлагани билан аҳамиятлидир.\nЎзбекистон давлат консерваториясида мазкур ижодий танловнинг якуний босқичи бўлиб ўтди. Унда лойиҳанинг Қорақалпоғистон Республикаси, вилоятлар, турли вазирлик ва ижодий ташкилотлар тизимларида ғолиб бўлган ижрочилар, бадиий жамоалар иштирок этди.\nЎзбекистон Республикаси маданият вазирининг биринчи ўринбосари О.Назарбеков ва бошқалар Президентимиз Шавкат Мирзиёев томонидан санъат, маданият, адабиёт аҳлига кўрсатилаётган алоҳида эътибор бадиий жиҳатдан баркамол асарлар яратилишида муҳим омил бўлаётганини таъкидлади.\nДавлатимиз раҳбарининг шу йил 3 август куни ижодкор зиёлилар билан бўлиб ўтган учрашувида, миллий санъатимизнинг турли йўналишларини равнақ топтиришга оид қабул қилинаётган қарорларда бундай ғамхўрлик ўзининг яққол тасдиғини топди. Ижод аҳли санъатнинг қай бир йўналиши бўлмасин, ҳамиша ҳаётнинг олдинги сафларида бўлмоғи зарурлигини, доим маънавий бедор, ёшлар тарбияси, диди ва савиясини юксалтириш, уларни эзгу ғоялар асосида камолга етказишда масъулиятни теран ҳис этиши зарурлигини бугун ҳаётнинг ўзи исботламоқда.\n"Ягонасан, муқаддас Ватан!" ижодий лойиҳасига 2009 йил Биринчи Президентимиз Ислом Каримов томонидан асос солинган. Ушбу кўрик-танловдан кўзланган асосий мақсад ёш авлодни Ватанга муҳаббат, унинг келажаги учун дахлдорлик, мустақиллик ғояларига садоқат, миллий анъана ва қадриятларимизга ҳурмат руҳида тарбиялашдан иборатдир.\nПрезидентимизнинг 2017 йил 27 июндаги Ўзбекистон Республикаси давлат мустақиллигининг йигирма олти йиллик байрамига тайёргарлик кўриш ва уни ўтказиш тўғрисидаги қарорига мувофиқ жорий йилда мазкур санъат байрами "Фидойинг бўлгаймиз сени, Ўзбекистон!" деб номланган эзгу шиор остида бўлиб ўтмоқда. Юртимизнинг тинчлиги ва тараққиёти, халқимиз фаровонлиги, фарзандлар камолоти учун ҳар биримиз фидойи бўлмоғимиз зарурлиги танловга тақдим этилган мусиқий асарларнинг бош мазмунини ташкил этди.\nКўрик-танловнинг Қорақалпоғистон Республикаси, вилоятлар ва Тошкент шаҳар, турли вазирлик ва идоралар, ижодий ташкилотлардаги босқичлари юксак савияда ўтказилди. Бастакорлар, шоир ва хонандалар иштирокида юртимизни тараннум этувчи етук мусиқий асарлар яратилди.\n– Бугун жонажон диёримизга бўлган бор меҳримиз, садоқатимизни ҳалол ва фидойи меҳнат, юксак савиядаги ижод намуналари яратиш билан исботлайдиган давр келди, – дейди Ўзбекистон Бастакорлар уюшмаси раисининг ўринбосари, танлов ҳакамлар ҳайъати раиси Ҳабибулла Раҳимов. – "Ягонасан, муқаддас Ватан!" кўрик-танлови бу борада ижодкорларнинг истеъдоди ва маҳоратини кенг жамоатчилик, санъат ихлосмандларига намоён этиш учун ўзига хос имкониятдир.\nКўрик-танловда Ўзбекистонимизни, унинг мафтункор табиатини, меҳридарё халқимизни, шижоатли ёшларимизни мадҳ этувчи қўшиқлар янгради. Қатнашчиларнинг ижросини баҳолашда саҳна маданияти, санъаткор одоби, мусиқий асарнинг сифати ва савияси, ижро маҳорати каби мезонларга асосий эътибор қаратилди.\n"Ягонасан, муқаддас Ватан!" республика танловининг ғолиб ва совриндорлари Ватанимиз мустақиллигининг 26 йиллик байрами арафасида эълон қилинади.


iPhone 12 mini сотиб олиш учун тўртта сабаб - Terabayt.Uz\niPhone 12 mini сотиб олиш учун тўртта сабаб\nApple корпорациясининг бу йил куздаги смартфонлари орасида кутилмаган – номида «mini» қўшимчали модел пайдо бўлди. Биз шу кунгача iPhone 12 mini ҳақида бир қатор маълумотлар, шу жумладан, смартфоннинг тўлиқ техник жиҳатларини ҳам эълон қилганмиз.\nГарчи камчиликлардан холи бўлмаса-да, iPhone 12 mini смартфонининг ўзига яраша устунликлари ҳам мавжуд. Қуйида ушбу моделдан харид қилишга асос бўла олувчи тўртта сабабни келтириб ўтамиз.\nҲақиқатан ихчам смартфон\niPhone 12 mini модели – бунчалик кичкина корпусли ягона флагман, шу билан бирга ҳозир дунёдаги энг ихчам 5G-смартфон ҳамдир. Айтиш мумкинки, бу – смартфонлар тобора катталашиб бораётган бугунги кунимизда Apple’нинг дадил тажрибаси ҳисобланади. Агар бу модели бозорда муваффақият қозонса, купертинолик техногигант кейинги йил унинг давомчисини чиқариши мумкин.\nУмуман олганда, бу – энг илғор процессор ва OLED-дисплейга эга, шу билан бирга кафтга бемалол ўрнашадиган ягона смартфондир.\nЎҚИНГ: iPhone 12 mini рекордини фақат ҳали чиқмаган Galaxy S21 синдириши мумкин!\nЎн иккинчи авлод айфонларнинг энг арзони\niPhone 12 туркумининг энг ихчам вакили бўлишдан ташқари, iPhone 12 mini уларнинг энг арзони ҳамдир. Унинг нархи 699 АҚШ долларидан бошланади; тўғри, шу пулга бирор хитойлик смартфонсознинг каттароқ телефонини олиш ҳам мумкин, лекин буниси барибир айфон-да!\nКичкина корпусда катта экран\niPhone 12 mini корпуси iPhone SE 2020 (ёки iPhone SE 2) моделиникидан кичкинароқ, лекин дисплейи уникидан катта!\nДиагоналига 5,4 дюймлик дисплейда ҳарф териш ҳам, фильмлар томоша қилиш ҳам қулай.\nКамераси стандарт iPhone 12 флагманидаги каби\nҲа, купертиноликлар ихчам айфоннинг камераси борасида зиқналик қилишмаган. Унинг барча камералари худди базавий – 6,1 дюймлик iPhone 12 флагманидаги камералар билан бир хил. Кундузи ҳам, тунда ҳам, зўр суратга олишидан келиб чиқиб, iPhone 12 mini моделини сайёрамиздаги энг зўр ихчам камерофон, дейиш мумкин.\n#Apple #Apple iPhone #смартфонлар # 5G смартфон #5G-смартфони #Apple iPhone 12 #Apple iPhone 12 mini


Қашқадарë ИИБ: Ғузорда ўқувчи калтаклангани қайдга олинди\n26 сентябр 2020, Тошкент вақти: 07:45\nСинфдоши томонидан калтакланган Асрор Тошмуродов\nҚашқадарë вилоят, Ғузор туманидаги 1-умумтаълим мактабининг 10-синф ўқувчиси Асрорбек Тошмуродов дарс пайтида бошқа ўқувчи тарафидан калтакланиб касалхонага ëтқизилгани ҳақидаги Озодлик мақоласига Қашқадарë ИИБ дан муносабат келди.\nУнда айтилишича, Қашқадарё ИИБ Асрорбек Тошмуродов билан боғлиқ воқеани расмий қайддан ўтказган. Озодлик 14 май куни Асрорбекнинг онасининг айтганларига таяниб, унинг ўғли билан боғлиқ воқеага ИИБ ходимлари бефарқ қолаётгани тўғрисида хабар қилган эди.\nҚашқадарë ИИБ расмий мактубида Озодликда ёритилган мақола бевосита Қашқадарё вилоят ИИБ томонидан ўрганилгани, унда баъзи ноаниқликлар мавжудлиги аниқлангани билдирилган.\nМақолада калтакланган ўқувчининг онасининг сўзлари келтирилиб, мактаб директори онани воқеа юзасидан ëзган шикоят аризасини қайтиб олишга мажбур қилгани айтилади.\nИИБ мактубида бу ҳолатга аниқлик киритилади:\n“Мақолада ҳақиқатдан ҳам бўлган бу воқеа аниқ баён этилмаганлиги аниқланди. 2019 йил 1 май куни Ғузор туман марказий шифохонаси томонидан Ғузор туман ИИБнинг Навбатчилик қисмига берилган хабарга кўра, Ғузор туман 1-умумтаълим мактабининг 10-синф ўқувчиси вояга етмаган Тошмуродов Асрорбек тан жароҳати олиб касалхонага тушганлиги ҳақида хабар берилган.\nМазкур хабар олиниши билан шу куннинг ўзида касалхонага Ғузор туман ИИБнинг масъул ходимларидан иборат гуруҳ текшириш учун юборилиб, берилган хабар тасдиқланган ва бу ҳолат белгиланган тартибда “Жиноят ва ҳодисаларни қайд этиш китобига” рўйхатга олинган.\nШу билан бирга шу куни А.Тошмуродовнинг онаси Тўрақулова Лобар ҳам туман прокуратурасининг “Ишонч телефони”га мурожаат қилиб, ҳолат юзасидан қонуний чора кўрилишини сўраган ва бу қўнғироқ ҳам прокуратурада рўйхатга олинган.\nСодир бўлган ҳодиса тафсилотларини ўрганиш мақсадида ҳодиса жойи Ғузор туман ИИБ ҳодимлари томонидан кўздан кечирилган.\nЎтказилган терговга қадар текширув босқичида Л.Тўрақулова ўғли вояга етмаган А.Тошмуродовни тиббий экспертизадан ўтказмаслигини маълум қилган ва бу ҳолат тегишли тартибда ҳужжатлаштирилган.\nИш тафсилоти бўйича ҳодиса шоҳидлари, мактаб маъмурияти ва бошқа бир қатор шахслардан тушунтириш хатлар олинган.\nИш бўйича терговга қадар текширув ўтказилишини холислиги ва тўлиқлигини таъминлаш мақсадида иш ҳужжатлари туман ИИБ ҳузуридаги тергов бўлими ихтиёрига ўтказилган.\nТерговга қадар текшириш босқичида Л.Тўрақулова билан ўтказилган тушунтиришлар натижасига кўра, унинг ўғли А.Тошмуродов тиббий экспертизадан ўтказилиши таъминланган”, дейилади мактубда.\nАйни мактубда терговгача суриштирув бўлгани айтилган бўлса ҳам калтаклаш юзасидан иш терговга ошган ëки ошмаганига оид маълумот йўқ.\nМактабда калтакланган Асрор Тошмуродов\n- Дарсдан алдаб олиб чиқиб¸ мактаб теплицасининг ëнига олиб бориб юзимга бир мушт солганида¸ бурнимдан тирқираб қон кетиб йиқилдим. Ҳушимга келсам¸ Ғузордаги касалхонанинг реанимация бўлимида ëтибман¸ деган эди Озодлик билан 14 май куни гаплашган ўқувчи.\nСинфдоши томонидан калтакланган Асрор Тошмуродовнинг бош чаноғи шикастланганига оид рентген сурат\n- Қаттиқ босим қилди менга мактаб директори. Болам реанимацияда ëтган пайтида бу босимга чидай олмай аризамни қайтариб олдим. Мен мактаб директорининг бу ишни бости-бости қилганидан норозиман. Майли¸ болалар ўзаро уришади. Лекин нега мансабдан айриламан¸ деб ишни ëпиб юборди. Мен бу юзадан прокурорга ҳам¸ президент порталига ҳам шикоят қиламан¸ деган эди калтакланган боланинг онаси.


Араб давлатлари ортидан Исроил ҳам "Ал Жазира"ни тақиқлади\n16 декабр 2019, Тошкент вақти: 10:25\n"Ао Жазира"нинг Қуддусдаги офиси.\nИсроил “Ал Жазира” телеканалини мамлакат ҳудудида тақиқлашини маълум қилди. Исроил фикрича, "Ал Жазира" олиб борувчилари ўз кўрсатувларида одамларни зўравонликларга чақирмоқда.\nИсроилнинг мазкур баёноти 6 август куни қатор араб давлатлари ўз ҳудудларида "Ал Жазира" офисларини ёпгани ортидан эълон қилинди.\nИсроил алоқа вазири Аюб Кара "Ал Жазира" журналистларининг аккредитацияси бекор қилинишини билдирди. Бу эса бош қароргоҳи Қатарда жойлашган телеканалнинг Қуддусдаги фаолияти ҳам тўхтатилишини англатади.\n-Сўнгги пайтларда "Ал Жазира" Форс кўрфазидаги давлатларда, жумладан, Саудия Арабистони, Иордания ва Мисрда ҳам террорчилик ва диний радикализмга ундамоқда. Биз бу давлатларнинг барчаси "Ал Жазира"ни "Ислом давлати", ХАМАС, Хизбуллоҳ ва Эроннинг тарғибот воситаси сифатида тан олганига гувоҳ бўлдик. Шу кунгача фақат Исроил бу масалада ўз позициясини очиқламаган эди, -деди Аюб Кара.\n"Ал Жазира" раҳбарияти Исроилнинг мазкур қарорини кескин танқид қилди ва бунга жавобан қонуний чоралар кўришини билдирди.\n"Ал Жазира" ўз журналистлари Фаластинга қарашли Ғазо секторида ва Ғарбий соҳилда фаолиятларини давом эттиришларини хабар қилди.


Маҳсулотлар ҳаракатини назорат қилиш ва ҳисобга олиш тизимларини автоматлаштиришда нималарни инобатга олиш зарур? | NORMA.UZ\nМаҳсулотлар ҳаракатини назорат қилиш ва ҳисобга олиш тизимларини автоматлаштиришда нималарни инобатга олиш зарур?\nЎзбекистонда маҳсулотлар ҳаракатини назорат қилиш ва ҳисобга олиш тизими яратилмоқда. Унинг жорий этилишидан ҳамма ютади. Солиқларнинг йиғилувчанлиги ошади, бозорлар янада шаффоф тус олади. Қонуний ишлаб чиқарувчиларнинг тушуми кўпаяди, бизнес-жараёнлар ҳам самаралироқ кечади. Истеъмолчилар эса сифатли товар сотиб олганларига ишонч ҳосил қила оладилар.\nТизимлар пухта ўйлаб, етти марта ўлчаб, бир кесган ҳолда яратилса, буларнинг бари амалда ўз натижасини беради. Norma портали мухбири «Savdoelektronika» ШК директори Владимир Гибелнинг шу хусусдаги фикр-мулоҳазалари билан танишди.\nТаблеткалар ва алкоголдан бошлайдилар\nАҳолини контрабанда ва контрафактдан ҳимоя қилиш учун давлат комплекс чора-тадбирларни амалга оширмоқда. Мамлакатимизда маҳсулотлар ҳаракатини назорат қилиш ва ҳисобга олиш тизимлари жорий этила бошлаши ҳақида қарорлар қабул қилинаётганда уларни кучайтириш зарурати ҳал қилувчи омилга айланди. Дастлабки бундай тизимлар дори воситалари ва алкоголли маҳсулотлар реализация қилиниши устидан назоратни кучайтириш имконини беради.\nИккита лойиҳа пилот версияларни яратишга йўналтирилган. Биринчиси Вазирлар Маҳкамасининг 18.09.2018 йилдаги 738-сон қарорига мувофиқ амалга оширилмоқда. Натижада 1.07.2019 йилдан бошлаб тизим фармацевтика соҳасида иш бошлаши кутилмоқда. Президентнинг 28.02.2018 йилдаги ПҚ–3573-сон қарори доирасида амалга оширилаётган бошқа лойиҳа 2020 йил 1 январга келиб алкоголь реализация қилинишини назорат остига олиш имконини берувчи шунга ўхшаш тизимни ишга тушириш имконини беради.\nВМнинг 18.09.2018 йилдаги 738-сон қарорида «Ўзшаробсаноат» АЖга Соғлиқни сақлаш вазирлиги ва Ягона интегратор билан ҳужжатлар, бинобарин, алкоголли маҳсулотларни ҳисобга олиш учун худди шундай тизимни яратиш жараёнида тўпланган тажриба билан ўртоқлашиш тавсия этилган. Алкоголли маҳсулотлар ҳаракатини назорат қилиш ва ҳисобга олиш тизими фармацевтика соҳасидагига қараганда кечроқ ишга тушса ҳам, уни яратиш бўйича ишлар фармацевтларникидан илгарироқ бошланган. Тизимга қўшимча ишлов бериш ва уни ишга тушириш жараёнида анча олдин ишга тушириладиган фармацевтика маҳсулотлари учун тизим тажрибасидан фойдаланилса ажаб эмас.\nҲар битта ҳужжатда ўз соҳасига оид хусусиятлар ҳисобга олинишини инобатга олган ҳолда булар – моҳияти ва мақсадига кўра маркаланган товарларни ҳисобга олувчи ягона тизимнинг бўғинлари, деган хулосага келиш мумкин.\nВМнинг 18.09.2018 йилдаги 738-сон қарорида айтилишича, тизим:\nЎзбекистон ҳудудида реализация қилинадиган фармацевтика маҳсулотлари ҳақида батафсил ахборот, шу жумладан товарларни ишлаб чиқарувчидан истеъмолчигача етказиб бериш жараёнида иштирок этувчи ишлаб чиқарувчилар ва улар томонидан ишлаб чиқариладиган маҳсулотлар (тури, номи, ишлаб чиқариш ҳажми ва бошқа) тўғрисидаги маълумотларни йиғишни таъминлаши;\nфармацевтика маҳсулотларини махсус маркалашнинг таркибий қисмларини ишлаб чиқиш ҳамда ушбу маҳсулотлар ҳаракатини автоматлаштирилган ҳолда кузатиш ва ҳисобга олиш имконини бериши;\nдорихоналардан олиш учун асос бўладиган электрон рецепт орқали фармацевтика маҳсулотларини шифокорлар томонидан тайинлаш тизимини жорий қилиш имкониятини берадиган «Электрон ҳукумат» тизимига кирувчи ахборот тизимлари ва маълумотлар базалари, шу жумладан ишлаб чиқилаётган «Соғлиқни сақлаш» комплекси билан келгусида интеграциялаштиришни назарда тутиши керак.\nПрезидентнинг 28.02.2018 йилдаги ПҚ–3573-сон қарорида эса айтилишича, тизим барча алкоголли маҳсулотлар ишлаб чиқарувчилар, уларни ишлаб чиқариш ҳажмлари (тури, номи ва бошқа маълумотлар) тўғрисида ҳамда «ишлаб чиқарувчи – улгуржи сотувчи – чакана сотувчи – истеъмолчи» ҳалқаси асосида реализация қилиниши тўғрисида батафсил ахборотни ўзида жамлаши лозим.\nУмуман олганда жаҳон амалиёти учун бундай тизимлар – янгилик эмас. Улар товарнинг рақамли коди ёки товарларни рақамли маркалаш тизимлари сифатида маълум. Технология бутун мантиқий занжир бўйлаб: ишлаб чиқарувчидан (божхонадаги етказиб берувчидан) пировард истеъмолчигача товар босиб ўтган йўлни кузатиш имконини беради.\nЯқин орада мамлакатимизда иқтисодиётнинг бошқа соҳаларида ҳам шунга ўхшаш тизимларни яратиш лойиҳалари юзага келса ажаб эмас. Президентнинг 3.07.2018 йилдаги «Ўзбекистон Республикасида рақамли иқтисодиётни ривожлантириш чора-тадбирлари тўғрисида»ги ПҚ–3832-сон қарори бунга замин яратмоқда. Ушбу технологияларни қўллаш соҳаси кенгайтирилиши билан барча турдаги товар ва хизматлар савдоси янада тартибга солинади.\nТоварлар ҳаракатини назорат қилиш ва ҳисобга олиш миллий тизимларини яратишда қўллаш мумкин бўлган хилма-хил технологиялар орасидан самарали ишлайдиганини, жорий этиш қимматга тушмайдиганини танлаб олиш лозим. Уни ҳисобварақ-фактуралар ва касса чекларини расмийлаштиришга асосланган товарлар ҳаракатини ҳисобга олишнинг амалдаги тизимлари билан боғлай олиш имкониятига бундай ёндашув вариантларидан бири сифатида қараш мумкин.\nҲисобварақ-фактура юридик шахслар ўртасида олди-сотди битимлари тузилганда товарларни ҳисобга олишда ёрдам беради. Улар эса – товарнинг дўконгача ҳаракатланиши занжиридаги аксарият иштирокчилардир. Касса чеки – товар пировард истеъмолчига берилганлиги далилини тасдиқловчи ҳужжат.\nПрезидентнинг 26.06.2018 йилдаги ПҚ–3802-сон қарори, шунингдек Вазирлар Маҳкамасининг 6.10.2018 йилдаги 807-сон қарорига мувофиқ, онлайн НКМ ва онлайн ҳисобварақ-фактуралар тизимини жорий этиш ишлари олиб борилмоқда. Мазкур тизимларнинг интеграцияланиши сотишдан тушган тушумни, тадбиркорларнинг солиқларни ҳисоблаб чиқаришини тезкор назорат қилиш имконини беради.\nЭртами-кечми, ушбу технологияларнинг барчаси ҳаётимизга кириб келади. Уларнинг бир вақтда жорий этилиши таъминланиб, бунда улар биргаликда ишлашининг барча жиҳатлари назарда тутилса, тўғри иш қилинган бўлади. Улар бир-биридан айри ҳолда, турли вақтда жорий этиладиган бўлса, уларни бир-бирига мослаштириш учун қўшимча инвестиция сарфлашга тўғри келади.\nЎзА хабарига кўра, 2018 йил 15 октябрдан бошлаб Чирчиқ шаҳри, Навоий ва Сирдарё вилоятларида электрон ҳисобварақ-фактуралардан фойдаланган ҳолда эксперимент ўтказилмоқда. Ахборот коммуникациялари вазирлигининг эксперт хулосасини олган компаниялар электрон ҳужжатлар айланмаси операторлари бўлиш ҳуқуқига эгадирлар. ДСҚ яқин орада электрон ҳисобварақ-фактураларни электрон расмийлаштириш, сақлаш ва ҳисобга олишнинг вақтинчалик тартибини тасдиқлаши керак.\nОнлайн назорат-касса машиналарини жорий этиш бўйича экспериментни ҳам бошлаш масалалари ҳал этилмоқда.\nТоварлар ҳаракатини ҳисобга олиш ва назорат қилиш тизимлари тўлақонли ишлаши учун фақат назорат-касса машиналари керак, сабаби компьютерлар ва девайслар техник хусусиятлари сабабли тизим нормал ишлашини таъминлай олмайди (мақолага қаранг). Бинобарин, Вазирлар Маҳкамасининг «Ўзбекистон Республикасида онлайн назорат-касса машиналари тизимини жорий этиш ва пилот тарзида ишга тушириш чора-тадбирлари тўғрисида»ги қарори лойиҳасида таклиф этилаётган технологияни ҳам қайта кўриб чиқиш зарур.\nВМнинг 17.11.2011 йилдаги 306-сон қарорига ҳам ўзгартириш ва қўшимчалар киритиш талаб этилади. Шундай талабларни киритиш зарурки, уларга мувофиқ касса чекларида сотилган товарнинг рақамли коди ва харидорнинг СТИРи албатта қайд этилган бўлсин.\nБугунги кунда турли маҳаллий корхоналар товар коди сингари параметр бўйича товарни ҳисобга олиш имконини берувчи онлайн назорат-касса машиналарини ишлаб чиқараётганини инобатга олиш лозим. Улар орасида «Семурғ-001», «Ўзкасс-185» ва бошқалар бор.\nСамарадорлик хавф остида\nБугунги кунга келиб ушбу технологияларнинг барчасини жорий этиш самарадорлиги хавф остида қолмоқда. Истеъмолчи харид чоғида касса чекини талаб қилишдан манфаатдор эмас, у берилган жойда ҳам сотувчида қолдириб кетадилар. Ҳозирча норматив-ҳуқуқий ҳужжатнинг бирортасида ушбу муаммонинг ечими кўрсатилмаган. Аслида касса чекларини истеъмолчилар мажбурий тартибда талаб қиладиган керакли ҳужжатларга айлантириш мумкин деб ўйлаймиз. Бунниг учун чекда истеъмолчининг СТИРи бўлиши талабини жорий этиш кифоя. Уни жорий этиш муаммосини пластик карточкага ёки махсус картага штрих-код ёрдамида қайд этиш йўли билан осон ҳал қилиш мумкин.\nХаридорнинг СТИРи тўғрисида ахборот акс эттирилишининг ўзи ҳеч нима бермаслиги аён, ушбу ахборот бозордаги барча иштирокчилар учун керакли ва зарур бўлиши лозим. Бунинг вариантларидан бири – Солиқ қўмитасининг сайтида логин билан шахсий кабинетларни очиш имконини яратиш мумкин, бунинг учун СТИРнинг ўзи фойдаланувчи ўйлаб топган ноёб пароль бўлади. Ушбу шахсий кабинетда истеъмолчининг барча харидлари акс эттирилади, истеъмолчи унинг ёрдамида харидларнинг асосли таҳлилий ҳисобини юрита олади. Бу оқилона хўжалик юритишда қўл келади.\nБундан ташқари, харид далили ҳақида SMS келадиган телефонни шахсий кабинетга улаб қўйиш мумкин. Бундай ахборот сотувчи берган чекнинг ҳақиқий эканлигини тасдиқлайди.\nУшбу инновациялар жорий этилиши билан истеъмолчи ўзини ҳимоялангандек ҳис қила олади.\nБугунги кунда харид пайтида олинган касса чекини йўқотиб қўйсангиз, товарни қайтариб бериш зарурати юзага келганда сотувчи сизга рад жавоби беришга тўла ҳақли бўлади. Сабаби бу ҳолатда чек тақдим этиш «Истеъмолчиларнинг ҳуқуқларини ҳимоя қилиш тўғрисида»ги Қонуннинг мажбурий талабидир. Агар чекда СТИР кўрсатилса, истеъмолчи доим чекни тиклаб, товар айнан шу дўконда сотиб олинганини сотувчига исботлай олади.\nЧекда истеъмолчининг СТИРи тўғрисида ахборот мавжуд бўлишига доир талаб жорий этилиши билан давлат ҳар хил танловлар, лотереялар ва викториналар ўтказиш орқали кишиларнинг касса чекларига муносабатини ўзгартира олади. Жаҳонда бундай амалиёт анчадан буён мавжуд. Хусусан, у қўшни Қозоғистонда кенг татбиқ этилади. Савдо шохобчалари эгалари ҳам мижозлар учун курашаётганда ана шундай танловлар ва ютуқли ўйинлар ўтказиш йўли билан худди шу ахборотдан фойдаланишлари мумкин.\nСолиқ идорасига нафақат даромадлар, балки харажатлар ҳақида ҳам декларация топшириладиган мамлакатлар бор. Бу реал даромадларни ва солиқлар тўғри ҳисоблаб чиқарилганлигини самаралироқ назорат қилиш имконини беради. Барча касса чекларида истеъмолчининг СТИРи қайд этилса, бу вазифани осон бажарса бўлади.\nМамлакатимизга ташриф буюрган чет эл фуқароларига ID бериш тизими хусусида ҳам ўйлаб кўриш лозим. У чет эллик шахсга товарларни харид қилиш чоғида ҚҚС сифатида тўланган суммаларни қайтариш имконини берувчи «такс фри» хизматини автоматлаштиришда ёрдам беради.


Экспорт ҳажми ошмоқда – Сурхон тонги\nБош саҳифа / Иқтисодиёт / Экспорт ҳажми ошмоқда\nИюл 28, 2018\tИқтисодиёт Изоҳ қолдириш 647 Кўрилди\nТуманимизда 58 та саноат корхонаси бўлиб, жорий йилнинг ўтган ойларида маҳсулот ишлаб чиқариш 143 миллиард 914 миллион сўмни ташкил этган. Бунинг боиси саноат маҳсулотлари ишлаб чиқарувчилар учун ҳукуматимиз томонидан кенг имконият ва шароит яратиб берилганидир.\nТуманда хизмат кўрсатиш ишлари 94 миллиард 397 миллион сўмни ташкил этган. Бу эса ўтган йилнинг шу даврига нисбатан 118,3 фоизга кўп демакдир. Туризм соҳасида ҳозирги кунда туманимиз катта имкониятга эга. “Далварзинтепа” тарихий ёдгорлигини ободонлаштириш учун кенг кўламдаги ишлар олиб борилмоқда.\nШунингдек, туманда ярим йилликда 26 миллиард 200 миллион сўмлик қурилиш монтаж ишлари бажарилган. Бу ўтган йилнинг шу даврига нисбатан 102 фоизга кўп. Бундан ташқари, Президентимизнинг қарорларидан келиб чиқиб, туманимизда маҳалла гузарлари, хусусий болалар боғчалари ҳамда хизмат кўрсатиш объектлари қурилиши бошланиб, айримлари ишга туширилиш арафасида.\nЎтган ярим йилликда туманимизга 1611,4 минг АҚШ доллари миқдорида хорижий технологиялар келтирилган. Провардида бу экспорт салоҳиятини оширишда муҳим омил бўлади.\nОлдинги Соҳага эътибор\nКейинги Медиация – ҳам вақтни, ҳам нақдни тежайди\nБеш ўғлоннинг тўртови қайтмаган хонадон


Илҳом Неъматов: «Тошкентда Афғонистон бўйича иқтисодий анжуман ўтказиш режалаштирилган»\nЎзбекистон Афғонистон бўйича музокараларни қўллаб-қувватлайди ва Тошкентда Афғонистон иштирокида иқтисодий анжуман ўтказиш режалаштирилган. Бу ҳақда Ўзбекистон ташқи ишлар вазирининг биринчи ўринбосари Илҳом Неъматов «РИА Новости»га берган интервьюсида маълум қилди.\nБиз биринчи навбатда афғонистонликлар ўртасидаги мулоқотни қўллаб-қувватлаймиз, чунки Афғонистонда афғонларнинг ўзлари келишиб олишларига ишонамиз. Аммо Москва, Истанбул ва бошқа жойларда ўтказилаётган барча тинчлик музокараларини қўллаб-қувватлаймиз. Ҳар қандай музокара қадамба-қадам муросага олиб келиши мумкин.\nАмерикаликлар Қатарда «Толибон» билан музокаралар ўтказмоқда. Бироқ музокаралар жараёни кутилмаганда тўхтаб қолди, ҳозирда улар янгиланиши мумкинлиги айтилмоқда. Биз Афғонистонда тинчлик ва барқарорлик таъминланишидан манфаатдормиз».\nИлҳом Неъматов шунингдек, Тошкентда Афғонистон бўйича иқтисодий анжуман ўтказилишини айтиб ўтди.\n«RECCA (Афғонистонда минтақавий иқтисодий ҳамкорлик бўйича конференция) ташкилоти бор. Афғонистонда ижтимоий-иқтисодий, аёллар, таълим, гиёҳвандлик моддалари ўрнига қишлоқ хўжалик маҳсулотлари етиштириш масалалари ҳал этилмас экан, Афғонистонда тинчлик ва барқарорлик ўрнатилиши қийин бўлади.\nИқтисодий анжуманни бу йил ўтказмоқчи эдик, аммо Афғонистонда сайловлар бўлгани боис қолдирдик. Анжуманни Тошкентда ўтказиш режалаштирилган, лекин ҳозирча аниқ муддати белгиланмаган», деди Неъматов.\n18:28 / 20.02.2021


09.06.20 10:14\tmsk\nМирзиёев ахборот технологиялари ва рақамли иқтисодни ривожлантириш соҳасида ислоҳотларнинг бориши тўғрисида топшириқ бермоқда. Президент матбуот хизмати фотоси\nЎзбекистон президенти Шавкат Мирзиёев давлат органларининг электрон хизматга ўтиш суратларини танқид қилди ҳамда ташкилотлар фаолиятининг рақамли трансформациясини янги авлод мутахассисларини етиштириш ҳисобига кучайтириш бўйича топшириқ берди. Топшириқлар 8 июнь куни ушбу соҳасидаги ислоҳотларнинг бориши тўғрисида ҳисобот берган мутахассислар билан учрашув давомида берилди.\nҲозирда 780 тур давлат хизматидан бор-йўғи 185 тасидан “электрон портал” орқали фойдаланиш имкони мавжуд. Аксарият ташкилотларда иш жараёнини рақамлаштириш фақат ҳужжат алмашинувини электронлаштириш билан чекланиб қолмоқда. Аҳволни яхшилаш учун “Электрон ўқитиш дастури” орқали ўқиб, диплом олган дастурчиларни давлат ва хўжалик муассасаларига IT мутахассиси сифатида ишга олиш зарурлиги таъкидланди.\nМирзиёев, мисол учун, камбағал оилаларга кредит ва субсидиялар бериш масаласини махсус электрон дастур аниқ мезонлар асосида автоматик равишда белгилаш учун ташкилотларда рухсат бериш ва қарор қабул қилиш жараёнларини электрон форматга ўтказиш бўйича концепция ишлаб чиқишни талаб қилди.\nЁшларнинг IT-саводхонлигини ошириш учун Ахборот технологиялари ва коммуникацияларини ривожлантириш вазирлигига барча ҳудудларда рақамли технологиялар бўйича камида 100 та ўқув маркази очиш вазифаси қўйилди. Бу даргоҳларда дастурлаш асослари, электрон савдо ва графикли дизайн каби йўналишлар бўйича қисқа муддатли ўқув курслари ташкил этилади.\n“Бир миллион дастурчи” лойиҳасининг дастлабки босқичида 62 мингдан зиёд ўқувчи қамраб олиниб, уларнинг 5 минг 400 нафарига малака сертификати берилди. Жорий йил якунига қадар 100 мингта ва 2021 йилнинг биринчи ярмида яна 150 мингта ўқувчини ўқитиш, талабаларнинг дастурий таъминот бўйича малакасини ошириш вазифаси белгиланди. Мактабларда “Информатика” фанидан дарс беришни такомиллаштириш, ушбу фанга “Бир миллион дастурчи” лойиҳасига доир йўналишларни киритиш бўйича кўрсатмалар берилди.\nРақамли иқтисодиётга ўтиш президент 28 апрель куни имзолаган “Рақамли иқтисодиёт ва электрон ҳукуматни кенг жорий этиш чора-тадбирлари тўғрисида”ги қарори билан кўзда тутилган.\nЎзбекистон расмийлари IT-паркларни ривожлантириш ҳисобига дастурчилар оқимини таъминлашга умид қилмоқдалар. 2019 йилда Тошкентда Дастурий маҳсулотлар ва ахборот технологиялари парки очилган. Кейин бу паркнинг филиаллари Андижон ва Марғилонда ташкил этилган. Пойтахтнинг Муҳаммад ал-Хоразмий номидаги ахборот технологиялари мактаби ҳудудида яна бир филиал биноси қурилмоқда.\n2020 йил якунига қадар Гулистон, Бухоро, Наманган, Нукус, Самарқанд, Урганч ва Жиззах шаҳарларида шундай филиаллар ташкил этиш режалаштирилган.


Ўзбекистон Вазирлар маҳкамаси 50 дан зиёд турдаги ҳужжатларни нотариусдан тасдиқлашни бекор қилди\nPosted on 27/12/2017 by nurbek in Ўзбекистон, Хабарлар with 0 Comments\nЎзбекистон давлат органлари фуқароларга давлат хизматлари кўрсатишда бундан буён жисмоний ва юридик шахслардан талаб қилинадиган ҳужжатлардан ўзлари нусха олишга мажбурлар. Бу ҳақда Вазирлар маҳкамасининг кучга кирган “Ҳуқуқбузарликлар профилактикаси ва жиноятчиликкка қарши кураш кураш тизимини тобора такомиллаштириш чоралари тўғрисида” қарорида сўз юритилади.\nУшбу қарор 50 дан зиёд турдаги ҳужжатларни нотариусдан тасдиқлатишни бекор қилади, дея маълум қилади Norma.uz. Мисол учун, таълим дипломлари; турар жой ҳужжатлари; туғилганлик, никоҳ тузилгани, ўлим ҳақидаги гувоҳномалар; шартномалар, суғурта полислари, қайд этиш гувоҳномалари ва бошқа турдаги ҳужжатларнинг нотариусдан тасдиқланиши талаб қилинмайди. Ҳужжатлар расмийлаштирилишини соддалаштириш фуқароларни анчагина харажат ва сарсонгарчиликдан халос этади.\nҚарорда қайд этилишича, нотариусда тасдиқланадиган нусхалар фақат хорижий мамлакатларди ишлатиладиган ҳужжатлар учун зарур бўлади.